[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.10.2007

COM(2007) 640 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Νομοθετικό πρόγραμμα και πρόγραμμα εργασίας της Επιτροπής για το 2008

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Νομοθετικό πρόγραμμα και πρόγραμμα εργασίας της Επιτροπής για το 2008

1. Εισαγωγή

Η ΕΕ προχωρεί. Μετά τη συμφωνία που επιτεύχθηκε πρόσφατα στο άτυπο Eυρωπαϊκό Συμβούλιο της Λισαβόνας, η επικύρωση της συνθήκης της Λισαβόνας θα επιτρέψει στην ΕΕ να αντιμετωπίσει αποτελεσματικότερα τις προκλήσεις του 21ου αιώνα. Η στρατηγική της Λισαβόνας για την ανάπτυξη και την απασχόληση μεταφράζεται σε βελτίωση των οικονομικών επιδόσεων. Η ΕΕ ανέλαβε την ιστορική δέσμευση να αντιμετωπίσει τις κλιματικές αλλαγές και να εξασφαλίσει βιώσιμη, ανταγωνιστική και ασφαλή ενέργεια. Η Επιτροπή έχει αρχίσει να χαράζει πολιτικές για το μέλλον μέσω της επανεξέτασης της εσωτερικής αγοράς και της ανάλυσης της ευρωπαϊκής κοινωνίας που πραγματοποιεί σε συνεχή βάση. Οι διαβουλεύσεις που έχουν αρχίσει σχετικά με τον προϋπολογισμό της ΕΕ θα συμβάλουν στην προετοιμασία της αναθεώρησης ενός από τα κύρια μέσα δράσης που διαθέτει η ΕΕ για την επόμενη δεκαετία και μετέπειτα. Η Ευρώπη προωθεί επίσης τους στόχους της αναπτύσσοντας νέες σχέσεις με τους σημαντικότερους εταίρους σε χώρες του άμεσου περίγυρού της, στην Αφρική και σε όλο τον κόσμο. Μετά την ολοκλήρωση της τελευταίας διεύρυνσης η ΕΕ διαθέτει πλέον μια νέα κρίσιμη μάζα και ένα νέο βεληνεκές. Αποτελεί κοινή αντίληψη – η οποία εκφράστηκε και στο άτυπο Ευρωπαϊκό Συμβούλιο του Οκτωβρίου 2007 καθώς και στο ψήφισμα του Ευρωπαϊκού Κοινοβουλίου σχετικά με την ετήσια στρατηγική πολιτικής για το 2008 – ότι πρέπει να δοθεί έμφαση στην ικανότητα της ΕΕ των 27 να καταστήσει την παγκοσμιοποίηση ευκαιρία για τους πολίτες της. Οι παράγοντες αυτοί συνιστούν μια εξαιρετική βάση για την επίτευξη των φιλοδοξιών της ΕΕ για το 2008.

Ένα εστιασμένο πρόγραμμα εργασίας

Το 2008, η Επιτροπή θα εξακολουθήσει να εστιάζει τις προσπάθειές της στην επίτευξη αποτελεσμάτων στο πλαίσιο των συνολικών στρατηγικών στόχων που τέθηκαν κατά την έναρξη της θητείας της: ευημερία, αλληλεγγύη, ασφάλεια και ειρήνη, καθώς και μια Ευρώπη ισχυρότερη στο διεθνές προσκήνιο[1]. Οι στόχοι αυτοί συνιστούν το κύριο σημείο αναφοράς για το έργο της Επιτροπής και αποτελούν μοχλό για τη χάραξη φιλόδοξων πολιτικών.

Τα περισσότερα από τα θέματα που καταλαμβάνουν δεσπόζουσα θέση μεταξύ των πολιτικών προτεραιοτήτων συμβάλλουν στην επίτευξη αρκετών ή και όλων των στρατηγικών στόχων. Εν τω μεταξύ, οι προκλήσεις που αντιμετωπίζει η ΕΕ, όπως η αντιμετώπιση των κλιματικών αλλαγών, η χάραξη μιας ενεργειακής πολιτικής για την Ευρώπη ή η διαχείριση των μεταναστευτικών ροών, καθιστούν αναγκαία μια συνολική, ελαστική και συνεκτική προσέγγιση η οποία θα υπερβαίνει τα παραδοσιακά όρια· οι προκλήσεις αυτές πρέπει να αντιμετωπίζονται τόσο μέσω της δράσης των κοινοτικών οργάνων, από κοινού με άλλους σημαντικούς φορείς στην ΕΕ, όσο και μέσω μιας συνολικής προσέγγισης σε συνεργασία με εταίρους σε παγκόσμια κλίμακα. Η αναθεώρηση του προϋπολογισμού της ΕΕ, η οποία πρόκειται να υποβληθεί το 2008-2009, αποτελεί μια ακόμα σημαντική περίπτωση κατά την οποία οι πολιτικές της ΕΕ πρέπει να εξεταστούν συνολικά.

Όπως και το 2007, το πρόγραμμα εργασίας για το 2008 εστιάζεται σε περιορισμένο αριθμό νέων πολιτικών πρωτοβουλιών. Περιλαμβάνει στρατηγικές πρωτοβουλίες τις οποίες η Επιτροπή δεσμεύεται να θέσει σε εφαρμογή κατά τη διάρκεια του έτους, καθώς και πρωτοβουλίες προτεραιότητας που πρέπει να υλοποιηθούν εντός 12-18 μηνών.

Για να εξασφαλιστεί η πειθαρχία ως προς την ποιότητα, όλες οι στρατηγικές πρωτοβουλίες και οι πρωτοβουλίες προτεραιότητας που εξαγγέλλονται στο παρόν πρόγραμμα εργασίας θα αποτελέσουν αντικείμενο εκτίμησης επιπτώσεων. Επιπλέον, η απαίτηση να πραγματοποιείται εκτίμηση των επιπτώσεων πριν προταθεί μια πρωτοβουλία θα επεκταθεί περαιτέρω ώστε να καλύπτει και άλλες πρωτοβουλίες. Η επιτροπή εκτίμησης του αντικτύπου θα αναθεωρεί τις εκτιμήσεις αντικτύπου[2]. Οι εκτιμήσεις αντικτύπου δημοσιεύονται, ακόμα και αν έχουν ως αποτέλεσμα να μη δοθεί συνέχεια σε μια πρόταση[3].

Κατά την εκπόνηση του παρόντος προγράμματος εργασίας, η Επιτροπή έλαβε πλήρως υπόψη τα αποτελέσματα του διαλόγου που διεξήχθη με το Ευρωπαϊκό Κοινοβούλιο και το Συμβούλιο σχετικά με την Ετήσια Στρατηγική Πολιτικής για το 2008[4], καθώς και τις εισηγήσεις που έλαβε από τα εθνικά κοινοβούλια. Το πρόγραμμα αυτό είναι επίσης το πρώτο το οποίο διαλαμβάνει διοργανικές επικοινωνιακές προτεραιότητες για το 2008. Προκειμένου να αντανακλά καλύτερα την πολυετή προοπτική των περισσότερων δραστηριοτήτων της Επιτροπής, αλλά και για να αυξηθεί η συνολική διαφάνεια, το παρόν πρόγραμμα εργασίας περιλαμβάνει ένα νέο κεφάλαιο όπου εντοπίζονται ζητήματα για τα οποία θα εργαστεί η Επιτροπή το 2008 με προοπτική να αναληφθούν ενδεχομένως νέες πρωτοβουλίες κατά τα επόμενα έτη.

2. Οι Προτεραιοτητες για το 2008

Ανάπτυξη και απασχόληση

Η στρατηγική της Λισαβόνας για την ανάπτυξη και την απασχόληση παραμένει το κύριο μέσο για την προώθηση μιας περισσότερο ευημερούσας και περιβαλλοντικά υπεύθυνης Ευρωπαϊκής Ένωσης χωρίς κοινωνικούς αποκλεισμούς, σε στενή συνεργασία με τα κράτη μέλη. Το εαρινό Ευρωπαϊκό Συμβούλιο του 2008 θα παράσχει στην ΕΕ την ευκαιρία να προβληματιστεί σχετικά με την ανάγκη βελτίωσης της στρατηγικής της Λισαβόνας προκειμένου να αντιμετωπιστούν αποτελεσματικότερα οι προκλήσεις της παγκοσμιοποίησης. Επίσης, το 2008 θα γίνουν γνωστά τα πρώτα αποτελέσματα από μια περαιτέρω προσπάθεια να χρησιμοποιηθεί η πολιτική συνοχής της ΕΕ ως μοχλός για την εφαρμογή της στρατηγικής της Λισαβόνας σε περιφερειακό επίπεδο.

Η αύξηση της απασχόλησης προκειμένου να επιτευχθεί το ποσοστό απασχόλησης που τέθηκε ως στόχος στο πλαίσιο της στρατηγικής της Λισαβόνας παρέχει τη βάση για την ανάπτυξη, τη βελτίωση της ποιότητας ζωής και την αντιμετώπιση της πρόκλησης που συνεπάγεται η γήρανση του πληθυσμού. Για να επιτευχθεί ο στόχος αυτός απαιτείται ένας συνδυασμός ελαστικότητας και ασφάλειας για τους εργοδότες και τους εργαζομένους, με κίνητρα και ευκαιρίες για την διά βίου μάθηση. Συγχρόνως, η ΕΕ χρειάζεται να βρει νέους τρόπους για την προώθηση της πρόσβασης και των ευκαιριών στην κοινωνία και για την αντιμετώπιση των κινδύνων του κοινωνικού αποκλεισμού και της φτώχειας μέσω πολιτικών υπέρ της ενεργού κοινωνικής ένταξης αλλά και ως συμβολή στην πρόβλεψη των αλλαγών. Πρέπει επίσης να προωθηθεί η επαρκής κοινωνική προστασία.

Η ανάπτυξη μιας κοινωνίας της γνώσης αποτελεί ακρογωνιαίο λίθο της στρατηγικής για την ανάπτυξη και την απασχόληση. Η Επιτροπή θα συνεχίσει να αναζητεί νέους τρόπους για την προώθηση της εκπαίδευσης και της κατάρτισης, της έρευνας και της καινοτομίας στο πλαίσιο της στρατηγικής της Λισαβόνας.

Με την Επισκόπηση της Ενιαίας Αγοράς εντοπίστηκαν νέες πρωτοβουλίες, πολλές από τις οποίες θα παρουσιαστούν το 2008, που θα δώσουν ώθηση σε μια ενιαία αγορά στηριζόμενη σε στέρεα, καινοτόμο και ανταγωνιστική βιομηχανική βάση, μια ενιαία αγορά η οποία θα αξιοποιεί στο έπακρο το δυναμικό των υπηρεσιών παρέχοντας στους καταναλωτές και στις επιχειρήσεις τη δυνατότητα να αντλούν τα μέγιστα πλεονεκτήματα από το άνοιγμα και την εύρυθμη λειτουργία των αγορών στις οποίες επικρατούν ίσοι όροι ανταγωνισμού, έτσι ώστε τα ευρωπαϊκά πρότυπα να αποτελούν πηγή έμπνευσης σε παγκόσμιο επίπεδο. Η Επιτροπή θα επικεντρώσει το έργο της στη βελτίωση του τρόπου λειτουργίας των αγορών, στον τομέα των λιανικών χρηματοπιστωτικών υπηρεσιών και σε τομείς στους οποίους οι πολιτικές της μπορούν να επιτύχουν το μέγιστο δυνατό αποτέλεσμα παρέχοντας την ευκαιρία στους καταναλωτές και στις επιχειρήσεις, ιδίως στις μικρές και μεσαίες (ΜΜΕ), να αξιοποιήσουν πλήρως την εσωτερική αγορά. Προς τον σκοπό αυτό είναι αναγκαίο να αναληφθεί στοχοθετημένη δράση, όπως για παράδειγμα περισσότερο συστηματική επιτήρηση της αγοράς ώστε να εξασφαλίζεται η συμμόρφωση των προϊόντων και των υπηρεσιών με τους ισχύοντες κανόνες και πρότυπα, περισσότερο συστηματική παρακολούθηση της αγοράς και των διαφόρων τομέων, καθώς και μια μεθοδολογία για τη μέτρηση των επιδόσεων της εσωτερικής αγοράς από τη σκοπιά των καταναλωτών.

Δεδομένου ότι οι μικρές και μεσαίες επιχειρήσεις δημιουργούν περισσότερες θέσεις εργασίας και περισσότερο πλούτο στην Ευρώπη, θα εκπονηθούν, στο πλαίσιο μιας «νομοθετικής πράξης για τις μικρές επιχειρήσεις», συγκεκριμένα μέτρα για τη βελτίωση των επιδόσεών τους στην αγορά.

Από την 1η Ιανουαρίου 2008, η Κύπρος και η Μάλτα θα ενταχθούν στη ζώνη του ευρώ. Το ευρώ αποτελεί σύμβολο της κοινής ταυτότητας, των κοινών αξιών και της επιτυχίας της ευρωπαϊκής ολοκλήρωσης. Δέκα χρόνια από την έναρξη της ΟΝΕ, η Επιτροπή θα πραγματοποιήσει στρατηγική επισκόπηση της Ευρωπαϊκής Οικονομικής Ένωσης , στην οποία θα περιλαμβάνονται προτάσεις για το μέλλον.

Μια βιώσιμη Ευρώπη

Η αντιμετώπιση της αλλαγής του κλίματος θα αποτελέσει αναπόσπαστο μέρος των προτεραιοτήτων της Επιτροπής για το 2008, ώστε να διασφαλιστεί διατηρήσιμη ευημερία για την Ευρώπη. Όμως η αλλαγή του κλίματος συντελείται ήδη και η ΕΕ χρειάζεται να εξετάσει πώς μπορούν να συμβάλουν οι δημόσιες πολιτικές στη διαδικασία προσαρμογής στις νέες συνθήκες. Η Επιτροπή θα υποβάλει πρόταση για μια Λευκή Βίβλο για την προσαρμογή στις επιπτώσεις της αλλαγής του κλίματος . Θα χρειαστεί να προσαρμοστεί στις νέες συνθήκες ένα ευρύ φάσμα κοινοτικών πολιτικών, σε τομείς όπως η υγεία των ανθρώπων και των ζώων, η γεωργία, η αλιεία, η βιοποικιλότητα, η ενέργεια, η βιομηχανία, η έρευνα και ο τουρισμός. Η Λευκή Βίβλος θα προσπαθήσει να εντοπίσει τους τομείς στους οποίους είναι περισσότερο αναγκαίο να πραγματοποιηθούν αλλαγές. Ιδιαίτερη προσοχή θα δοθεί στα μέτρα που πρέπει να ληφθούν ώστε να καταστεί περισσότερο φιλικός προς το περιβάλλον ο τομέας των μεταφορών . Η εφαρμογή της Παγκόσμιας Παρακολούθησης του Περιβάλλοντος και της Ασφάλειας (GMES) θα αποτελέσει ισχυρό εργαλείο για αυτήν την τελειοποίηση των πολιτικών της ΕΕ.

Ενόψει του εαρινού Συμβουλίου του 2009, η Επιτροπή θα υποβάλει τη 2η επισκόπηση της Ενεργειακής Στρατηγικής , η οποία θα αποτελέσει τη βάση για το νέο ενεργειακό πρόγραμμα δράσης από το 2010 και εξής και θα περιλαμβάνει αναθεώρηση της οδηγίας για τη φορολογία της ενέργειας με σκοπό τη βελτίωση του συνδυασμού των φορολογικών και των περιβαλλοντικών στόχων. Η αλληλεγγύη μεταξύ των κρατών μελών πρέπει να ενισχυθεί σε μια περίοδο κατά την οποία η έλλειψη φυσικών πόρων και η αύξηση της ζήτησης σε παγκόσμιο επίπεδο θέτουν σε κίνδυνο την ασφάλεια του ανεφοδιασμού.

Η αναθεωρημένη κοινή γεωργική πολιτική (ΚΓΠ) θα υποβληθεί σε “ τσεκάπ ” ώστε να διαπιστωθεί εάν η μεταρρύθμιση του 2003 όσον αφορά το καθεστώς ενιαίας ενίσχυσης και ορισμένες γεωργικές αγορές, καθώς και η εφαρμογή της στα κράτη μέλη, χρήζει περαιτέρω βελτιώσεων· ο έλεγχος αυτός θα συμβάλει επίσης στην προετοιμασία του μελλοντικού σχεδιασμού και του καθορισμού των προτεραιοτήτων της ΚΓΠ.

Η ναυτιλιακή πολιτική της ΕΕ αποτελεί ένα ακόμα παράδειγμα συνδυασμού διαφόρων πολιτικών στο πλαίσιο μιας συνολικής κοινοτικής προσέγγισης για την εξασφάλιση της αειφόρου ανάπτυξης όλων των θαλάσσιων δραστηριοτήτων και των παράκτιων περιοχών. Η αναδιατύπωση και η ενίσχυση του πλαισίου ελέγχου της Κοινής Αλιευτικής Πολιτικής θα αποτελέσει ένα βήμα αποφασιστικής σημασίας για την εξασφάλιση βιώσιμης αλιείας.

Μια ολοκληρωμένη προσέγγιση για τη μετανάστευση

H Επιτροπή θα προτείνει νέες δράσεις υπέρ μιας κοινής πολιτικής για τη μετανάστευση . Η μετανάστευση και η κοινωνική ενσωμάτωση αποτελούν δύο από τις κύριες προκλήσεις του 21ου αιώνα, για την αντιμετώπιση των οποίων απαιτείται μια πολυδιάστατη προσέγγιση ώστε να αξιοποιηθούν οι δυνατότητες που προσφέρει η μετανάστευση για την κοινωνικοοικονομική ανάπτυξη τόσο των χωρών προέλευσης όσο και των χωρών προορισμού των μεταναστών. Προς τον σκοπό αυτό, είναι αναγκαία η χάραξη μιας πολιτικής που συνδυάζει την αποτελεσματική διαχείριση της μετανάστευσης εργαζομένων, υποστηρίζει την κυκλική μετανάστευση και προάγει την εκπαίδευση και την ενσωμάτωση των μεταναστών στο ευρύτερο πλαίσιο της διαχείρισης των δημογραφικών αλλαγών στις κοινωνίες μας. Απαιτείται παράλληλα η ανάληψη αποτελεσματικής δράσης για την καταπολέμηση της λαθρομετανάστευσης και της εμπορίας ανθρώπων.

Η ΕΕ χρειάζεται να προστατεύσει τα εξωτερικά της σύνορα χρησιμοποιώντας κοινά μέσα για την πρόληψη της λαθρομετανάστευσης και για την μεγιστοποίηση των προσπαθειών για την καταπολέμηση της εμπορίας ανθρώπων και τον περιορισμό του τραγικού φόρου αίματος που καταβάλλουν οι μετανάστες στην προσπάθειά τους να διασχίσουν τα θαλάσσια σύνορά μας. Το 2008 θα αξιολογηθεί περαιτέρω το έργο του Οργανισμού Διαχείρισης Εξωτερικών Συνόρων και θα προσφερθεί βοήθεια στα κράτη μέλη για την αντιμετώπιση της λαθρομετανάστευσης μέσω ενός ευρωπαϊκού συστήματος παρακολούθησης .

Η Επιτροπή θα διαμορφώσει το μέλλον μιας συνεπούς και αποτελεσματικής κοινής ευρωπαϊκής πολιτικής ασύλου . Στο πλαίσιο αυτής της πολιτικής θα προσαρμοστεί ιδίως η ευρωπαϊκή νομοθεσία σχετικά με τους όρους υποδοχής και τα κριτήρια αξιολόγησης, ώστε να εναρμονιστούν περαιτέρω οι εθνικοί κανόνες για τα κριτήρια επιλεξιμότητας και να υπάρξει πρόοδος όσον αφορά την εφαρμογή ενιαίας διαδικασίας εξέτασης των αιτήσεων χορήγησης του καθεστώτος πρόσφυγα. Με τον τρόπο αυτό θα εκφραστούν πραγματικά οι ευρωπαϊκές αξίες της αλληλεγγύης.

Προτεραιότητα στους πολίτες

Ένας από τους κύριους στόχους της παρούσας Επιτροπής είναι να μπουν οι πολίτες στο κέντρο του ευρωπαϊκού πολιτικού γίγνεσθαι. Για την επίτευξη του στόχου αυτού πρόκειται να αναληφθούν διάφορες πρωτοβουλίες.

Η «Καταγραφή της Κοινωνικής Πραγματικότητας», από κοινού με την επανεξέταση της εσωτερικής αγοράς, αναλύει τις αλλαγές που πραγματοποιούνται στις οικονομίες και στις κοινωνίες της Ευρώπης με σκοπό να εντοπίσει τις βέλτιστες μεθόδους για την προώθηση της ευημερίας των ευρωπαίων πολιτών στην εποχή της παγκοσμιοποίησης. Η «Καταγραφή» θα αποτελέσει τη βάση για την κατάρτιση ενός σύγχρονου κοινωνικού προγράμματος για την Ευρώπη – ενός προγράμματος που θα ευνοεί, μεταξύ άλλων, τη συμφιλίωση του επαγγελματικού, του ιδιωτικού και του οικογενειακού βίου και θα δίνει κατευθύνσεις για τη συνεργασία μεταξύ της ΕΕ και των κρατών μελών με σκοπό την καταπολέμηση των διακρίσεων και την παροχή ευκαιριών σε όλους τους ευρωπαίους πολίτες.

Η ΕΕ χρειάζεται να βρει τα κατάλληλα μέτρα ώστε να μπορεί να αντιμετωπίζει αποτελεσματικά τους κινδύνους για την προστασία, την υγεία και την ασφάλεια οι οποίοι ελλοχεύουν στην εποχή της παγκοσμιοποίησης. Η ευρωπαϊκή διάσταση των υπηρεσιών υγείας πρέπει να προωθηθεί με συγκεκριμένες πρωτοβουλίες υπέρ της ασφάλειας των ασθενών και της ποιότητας των υπηρεσιών υγείας .

Το Διαδίκτυο και τα νέα μέσα ενημέρωσης βρίσκονται σε διαρκή εξέλιξη. Οι υποδομές της επικοινωνίας και της πληροφόρησης διασυνδέονται σήμερα ακόμα στενότερα και σε ολόκληρο τον πλανήτη. Οι νέες τεχνολογίες δημιουργούν νέες δυνατότητες, νέες εφαρμογές και νέες προκλήσεις. Η εφαρμογή μιας συνεπούς ευρωπαϊκής προσέγγισης είναι κεφαλαιώδους σημασίας για την ανάπτυξη νέων αγορών σε ένα ασφαλές περιβάλλον.

Τέλος, η ανακήρυξη του 2008 σε Έτος Διαπολιτισμικού Διαλόγου θα συμβάλει στην οικοδόμηση νέων γεφυρών και στη σύσφιξη των σχέσεων σε όλη την Ευρώπη.

Η Ευρώπη ως παγκόσμιος εταίρος

Η παγκοσμιοποίηση δημιουργεί νέες ευκαιρίες θέτοντας συγχρόνως σε δοκιμασία την ικανότητα της Ευρώπης να την επηρεάζει και να διαχειρίζεται τις συνέπειές της. Καθίσταται όλο και περισσότερο σαφές ότι οι στόχοι της εσωτερικής και της εξωτερικής πολιτικής είναι αλληλένδετοι όσο ποτέ άλλοτε, γεγονός που καταδεικνύει την ανάγκη μιας σύγχρονης και ολοκληρωμένης προοπτικής σχετικά με τους τρόπους αποτελεσματικής προβολής, προώθησης και προστασίας των συμφερόντων και των αξιών της Ευρώπης.

Η πολιτική της Ένωσης για τη διεύρυνση αποσκοπεί στην επέκταση της ειρήνης και της σταθερότητας, της ευημερίας, της δημοκρατίας, των ανθρωπίνων δικαιωμάτων και του κράτους δικαίου σε ολόκληρη την Ευρώπη. Η Ευρωπαϊκή Πολιτική Γειτονίας συμβάλλει στην επίτευξη σταθερότητας και ευημερίας στις γειτονικές χώρες της ΕΕ στη βάση κοινών αρχών και συμφερόντων. Το πρόγραμμα για την παγκόσμια ανταγωνιστικότητα συμβάλλει στη δημιουργία σταθερής ανάπτυξης και θέσεων απασχόλησης στο εσωτερικό της ΕΕ, προωθώντας το εμπόριο και δίνοντας ώθηση στην ανάπτυξη στο εξωτερικό. Η Ευρώπη κατέχει ηγετική θέση παγκοσμίως στις προσπάθειες για την καταπολέμηση της φτώχειας, για την προώθηση της αειφόρου ανάπτυξης, των ανθρωπίνων δικαιωμάτων και της καλής διακυβέρνησης, καθώς και στην παροχή ανθρωπιστικής βοήθειας. Συγχρόνως, η διεθνής διάσταση των προσπαθειών για την αντιμετώπιση των κλιματικών αλλαγών, τη διαχείριση της μετανάστευσης, την καταπολέμηση της τρομοκρατίας και της εξασφάλισης του ενεργειακού εφοδιασμού αναγνωρίζεται ως στοιχείο αποφασιστικής σημασίας για την επιτυχία των προσπαθειών.

Η Επιτροπή θα υποβάλει έκθεση σχετικά με την πρόοδο που έχει επιτευχθεί στις χώρες που συμμετέχουν σε ενταξιακές διαπραγματεύσεις και στη διαδικασία σταθεροποίησης και σύνδεσης και στη συνέχεια θα κάνει συστάσεις για την προσαρμογή της στρατηγικής της ΕΕ για τη διεύρυνση. Ιδιαίτερη προσοχή θα πρέπει να δοθεί στην υποστήριξη της εφαρμογής του μελλοντικού καθεστώτος του Κοσσυφοπεδίου.

H Ευρωπαϊκή Πολιτική Γειτονίας καθιερώθηκε ως κεντρικό βήμα για την εμβάθυνση της σχέσης με τις χώρες που καλύπτει, από τη Βαλτική έως τη Μεσόγειο. Θα εξακολουθήσει να παρέχει υποστήριξη για την πραγματοποίηση πολιτικών, οικονομικών και κοινωνικών μεταρρυθμίσεων στις χώρες-εταίρους, ανταποκρινόμενη κατά ποικίλους τρόπους στις ανάγκες τους με ένα κοινό πλαίσιο πολιτικής. Η Επιτροπή θα εκπονήσει συνοπτική ανάλυση της προόδου που πραγματοποιήθηκε επί τόπου και θα υποβάλλει ετήσιες εκθέσεις για κάθε χώρα. Θα υλοποιήσει τις δεσμεύσεις που ανέλαβε η ίδια για την ενίσχυση των κινήτρων που προσφέρονται στις χώρες-εταίρους και θα εξακολουθήσει να συνεργάζεται στενά με τα κράτη μέλη μεριμνώντας ώστε η ΕΕ να συμβάλλει αποτελεσματικά στην εφαρμογή αυτής της πολιτικής. Η Ευρωπαϊκή Πολιτική Γειτονίας αξιοποιεί την πείρα από την ευρωμεσογειακή εταιρική σχέση παρέχοντας συγχρόνως στην Ένωση τα εργαλεία που θα της επιτρέψουν να αναπτύξει περαιτέρω τον πολυετή περιφερειακό διάλογο και τη συνεργασία με όλες τις χώρες της μεσογειακής λεκάνης.

Η σύνοδος κορυφής ΕΕ-Αφρικής που θα πραγματοποιηθεί το Δεκέμβριο του 2007 αναμένεται ότι θα αποτελέσει την απαρχή μιας νέας φάσης στις σχέσεις των δύο πλευρών με μια στρατηγική που θα επιτρέψει την περαιτέρω ωρίμανση των σχέσεων αυτών και θα συμβάλει στην ανάπτυξη πολιτικών, οικονομικών και αναπτυξιακών πρωτοβουλιών με το βέλτιστο δυνατό αποτέλεσμα. Θα αξιοποιηθούν όλα τα διαθέσιμα μέσα ώστε η στρατηγική αυτή να καταστεί απτή πραγματικότητα: το 10ο ΕΤΑ με τους μηχανισμούς δανειοδότησης και τα ειδικά ταμεία αρωγής του, τα σχετικά κονδύλια του κοινοτικού προϋπολογισμού, οι διμερείς εισφορές από την ΕΕ και τα αφρικανικά κράτη, τα ενδιαφερόμενα τρίτα μέρη, οι διεθνείς οργανισμοί και οι επενδύσεις του ιδιωτικού τομέα. Η Επιτροπή θα εξετάσει επίσης νέες άγουσες που πρέπει να ακολουθήσει στο έργο της για την εφαρμογή των αναπτυξιακών στόχων της χιλιετίας. Θα υποβάλει φιλόδοξη δέσμη προτάσεων για τη Χρηματοδότηση για την Ανάπτυξη και την Αποτελεσματικότητα της Βοήθειας ενόψει των διεθνών συνόδων που θα πραγματοποιηθούν σε ανώτατο επίπεδο στην Άκρα (το Σεπτέμβριο του 2008) και στην Ντόχα (τον Δεκέμβριο του 2008).

3. ΥΛΟΠΟΙΗΣΗ ΤΩΝ ΕΝΕΡΓΕΙΩΝ: ΕΝΑ ΚΑΘΗΜΕΡΙΝΟ ΕΡΓΟ

Οι νέες δράσεις με έμφαση στις πολιτικές προτεραιότητες αποτελούν μία μόνο πτυχή του έργου της Επιτροπής. Καθ' όλη τη διάρκεια του χρόνου, η Επιτροπή διατηρεί την ευθύνη για την εφαρμογή και την επίβλεψη των πολιτικών που συμφωνήθηκαν για τη διαχείριση των προγραμμάτων χρηματοδότησης και των επιχειρησιακών καθηκόντων. Ως θεματοφύλακας του κοινού ευρωπαϊκού συμφέροντος, φέρει άμεση ευθύνη για την εξασφάλιση της ορθής εφαρμογής του κοινοτικού κεκτημένου. Η Επιτροπή είναι επίσης υπεύθυνη για την προώθηση της αποτελεσματικής επικοινωνίας με τους ευρωπαίους πολίτες ώστε να καταστεί κατανοητή η σημασία της ευρωπαϊκής οικοδόμησης. Θα συνεχίσει το μεταρρυθμιστικό της πρόγραμμα με σκοπό να εξασφαλίσει μια σύγχρονη, αποτελεσματική, υπόλογη και διαφανή διοίκηση, ικανή να οικοδομήσει σχέσεις εμπιστοσύνης με τους ευρωπαίους πολίτες. Στο πλαίσιο της υλοποίησης της ευρωπαϊκής πρωτοβουλίας για τη διαφάνεια, η Επιτροπή θα δημοσιεύσει το 2008 έναν κατάλογο εκπροσώπων συμφερόντων και θα συνεχίσει τις προσπάθειές της για την εξασφάλιση απόλυτης διαφάνειας από τους τελικούς δικαιούχους των κοινοτικών πόρων.

Η εφαρμογή των πολιτικών που έχουν συμφωνηθεί

Το 2008 θα πραγματοποιηθούν λεπτομερείς εργασίες ως συνέχεια των πρωτοβουλιών που προώθησε η Επιτροπή αφότου ανέλαβε τα καθήκοντά της. Μεταξύ των εργασιών αυτών συγκαταλέγονται οι διαπραγματεύσεις για την προώθηση προτάσεων που έχουν ήδη κατατεθεί, με ιδιαίτερη έμφαση σε μια σειρά δράσεων οι οποίες άρχισαν πρόσφατα να τίθενται σε εφαρμογή. Το 2008 θα είναι έτος αποφασιστικής σημασίας για την προώθηση των προτάσεων που υπέβαλε η Επιτροπή το 2007 σχετικά με την ενέργεια και τις κλιματικές αλλαγές. Θα καταβληθούν προσπάθειες για την επίτευξη πολιτικής συμφωνίας μεταξύ των θεσμικών οργάνων όσον αφορά τη νομοθεσία για την εσωτερική αγορά και για τους τρόπους με τους οποίους η ΕΕ μπορεί να επιτύχει τους στόχους της για τις εκπομπές αερίων του θερμοκηπίου και τις ανανεώσιμες πηγές ενέργειας, καθώς επίσης και για τη μεταρρύθμιση της πολιτικής για τις ενεργειακές τεχνολογίες. Για να δοθεί συνέχεια στη διάσκεψη του Μπαλί για τις κλιματικές αλλαγές θα χρειαστεί να διεξαχθούν εντατικές διεθνείς διαπραγματεύσεις ώστε να διευκολυνθεί η επίτευξη συμφωνίας σχετικά με το καθεστώς που θα διαδεχθεί το Πρωτόκολλο του Κιότο.

Κατά την εφαρμογή της νομοθεσίας για την Καταγραφή, Αξιολόγηση και Αδειοδότηση των Χημικών Ουσιών (REACH) θα τεθεί σε δοκιμασία η ικανότητα της Ευρώπης να βελτιώνει την υγεία και το περιβάλλον των ευρωπαίων πολιτών ενισχύοντας παράλληλα την ανταγωνιστικότητα της ευρωπαϊκής βιομηχανίας.

Η έρευνα και η τεχνολογική ανάπτυξη είναι αποφασιστικής σημασίας για την προώθηση της αειφόρου ανάπτυξης και της καινοτομίας ώστε να παραμείνει και στο μέλλον η Ευρώπη ανταγωνιστική και ευημερούσα κοινωνία. Η εφαρμογή των προγραμμάτων πλαισίων θα συνεχιστεί το 2008 και θα αναληφθούν πρωτοβουλίες για την εμβάθυνση του Ευρωπαϊκού Χώρου Έρευνας, όπως η προώθηση της κινητικότητας των ερευνητών, η ανάπτυξη νέων υποδομών και η καθιέρωση του κοινού προγραμματισμού (σε ευρωπαϊκό και σε εθνικό επίπεδο) της έρευνας σχετικά με τις μεγάλες προκλήσεις που αντιμετωπίζουν οι κοινωνίες μας. Στο πλαίσιο της ευρείας στρατηγικής για την καινοτομία, το Ευρωπαϊκό Ινστιτούτο Τεχνολογίας, του οποίου η θέση σε λειτουργία αναμένεται να προχωρήσει ακόμα περισσότερο το 2008, θα συμβάλει στη γεφύρωση του χάσματος καινοτομίας που παρατηρείται μεταξύ της ΕΕ και των σημαντικότερων ανταγωνιστών της μέσω της στρατηγικής έρευνας και εκπαίδευσης.

Μετά την αναταραχή που σημειώθηκε στις χρηματοπιστωτικές αγορές εντοπίστηκαν ορισμένα ζητήματα τα οποία χρειάζεται να αναλυθούν ενδελεχέστερα ώστε να βοηθηθούν οι υπεύθυνοι χάραξης πολιτικής και οι ρυθμιστικοί φορείς να συναγάγουν τα κατάλληλα συμπεράσματα και ενδεχομένως να υποβάλουν προτάσεις για ρυθμιστικές αλλαγές. Μεταξύ των ζητημάτων με τα οποία θα ασχοληθεί το 2008 η Επιτροπή, από κοινού με άλλους κοινοτικούς και διεθνείς φορείς, συγκαταλέγονται τα ακόλουθα: η διαφάνεια για τους επενδυτές, τις αγορές και τους ρυθμιστικούς φορείς· οι προδιαγραφές αποτίμησης, συμπεριλαμβανομένων των μη ρευστοποιήσιμων στοιχείων του ενεργητικού· το πλαίσιο προληπτικής εποπτείας, η διαχείριση του κινδύνου και η επίβλεψη του χρηματοοικονομικού τομέα, καθώς και η λειτουργία της αγοράς, συμπεριλαμβανομένου του ρόλου των πιστωτικών οργανισμών.

Το 2008 θα είναι το έτος κατά το οποίο θα τεθούν σε εφαρμογή οι πλέον πρόσφατες μεταρρυθμίσεις της ΚΓΠ, οι οποίες εγγράφονται στη γενικότερη προσπάθεια να καταστεί η ευρωπαϊκή γεωργία περισσότερο βιώσιμη και ανταγωνιστική. Η εφαρμογή όλων των νέων προγραμμάτων της περιόδου 2007-2013 στο πλαίσιο της πολιτικής για τη συνοχή (452 προγράμματα), για την ανάπτυξη της υπαίθρου (96 προγράμματα) και για την αλιεία θα συνεχιστεί με αποφασιστικότητα ώστε να μπορέσουν να συμβάλουν ουσιαστικά στην ανάπτυξη και στη δημιουργία περισσότερων και καλύτερων θέσεων εργασίας για τους ευρωπαίους πολίτες.

Θα συνεχιστεί επίσης η κατάρτιση προτάσεων που θα επιτρέπουν στις επιχειρήσεις να επιλέγουν μια φορολογική βάση για το σύνολο της ΕΕ, όπως προβλέπεται στην Ετήσια Στρατηγική Πολιτικής για το 2008. Καταρτίζεται εκτίμηση του αντικτύπου για να αναλυθούν οι εναλλακτικές δυνατότητες και οι συνέπειές τους.

Η Επιτροπή θα εξακολουθήσει να προωθεί την ολοκλήρωση του προγράμματος της Χάγης για την ελευθερία, την ασφάλεια και τη δικαιοσύνη και να ενθαρρύνει τις εργασίες για την επιτάχυνση της εξέτασης των προτάσεων που έχουν ήδη κατατεθεί. Προτίθεται επίσης να εγκαινιάσει μια νέα φάση στο έργο της ΕΕ για την καταπολέμηση του λαθρεμπορίου και της κατανάλωσης παράνομων ναρκωτικών ουσιών.

Το σχέδιο δράσης για τη νέα Ολοκληρωμένη Θαλάσσια Πολιτική της ΕΕ, το οποίο η Επιτροπή ενέκρινε το 2007, θα εφαρμοστεί σταδιακά, μέσω των σχετικών πρωτοβουλιών που εντοπίζονται στο παρόν πρόγραμμα εργασίας και μέσω μιας νέας διαδικασίας παρακολούθησης και υποβολής εκθέσεων. Η Επιτροπή θα εγκρίνει και θα θέσει σε εφαρμογή εξαετές σχέδιο δράσης σχετικά με τη στρατηγική της ΕΕ για την υγεία των ζώων. Η Επιτροπή θα αποσαφηνίσει επίσης το νομικό πλαίσιο για την εκτίμηση του κινδύνου από τους ΓΤΟ εκ μέρους της Ευρωπαϊκής Αρχής για την Ασφάλεια των Τροφίμων.

Η διεθνής σκηνή

Η ΕΕ συμμετέχει σε μια σειρά διαπραγματευτικών διαδικασιών στρατηγικής σημασίας, οι οποίες πρόκειται να προχωρήσουν το 2008. Οι ενταξιακές διαπραγματεύσεις με την Τουρκία και την Κροατία θα συνεχιστούν στη βάση των συμφωνημένων διαπραγματευτικών πλαισίων. Η αναμενόμενη ολοκλήρωση του δικτύου των συμφωνιών σταθεροποίησης και σύνδεσης με τα Δυτικά Βαλκάνια θα συμβάλει στη σύσφιξη των διμερών πολιτικών και οικονομικών δεσμών και στην επίσπευση των μεταρρυθμίσεων. Μια δεύτερη σειρά εκθέσεων προόδου θα υποβληθεί στο πλαίσιο της Ευρωπαϊκής Πολιτικής Γειτονίας . Η προοπτική της αξιοποίησης της Ευρωπαϊκής Πολιτικής Γειτονίας παραμένει ανοικτή για τη Λευκορωσία εφόσον η χώρα αυτή αρχίσει τη διαδικασία εκδημοκρατισμού και αποδείξει ότι σέβεται τα ανθρώπινα δικαιώματα και το κράτος δικαίου.

Η Επιτροπή θα προωθήσει την πρωτοβουλία της «η Ευρώπη στον κόσμο», ενώ θα συνεχίσει να επιδιώκει τη σύναψη εμπορικής συμφωνίας στον ΠΟΕ προετοιμάζοντας παράλληλα ένα φιλόδοξο σύνολο διμερών διαπραγματεύσεων. Το 2008 θα είναι επίσης το πρώτο έτος εφαρμογής των συμφωνιών οικονομικής εταιρικής σχέσης και του 10ου Ευρωπαϊκού Ταμείου Ανάπτυξης : η νέα έμφαση και οι νέοι πόροι που θα δοθούν για να εξασφαλιστεί η αποτελεσματικότητα της βοήθειας και η συμπληρωματικότητα θα συμβάλουν ουσιαστικά στην προώθηση της ανάπτυξης στο πλαίσιο της ευρύτερης σχέσης που έχει πλέον δημιουργηθεί με τους εταίρους των χωρών ΑΚΕ. Οι εργασίες στον τομέα της ανθρωπιστικής βοήθειας θα βασιστούν στην ανακοίνωση με τίτλο «Προς μια ευρωπαϊκή κοινή αντίληψη για την ανθρωπιστική βοήθεια»[5].

Η Επιτροπή θα συνεχίσει επίσης το έργο της σχετικά με την προετοιμασία, την εκκίνηση, τη διαπραγμάτευση ή τη σύναψη συμφωνιών με χώρες όπως η Ρωσία, η Ουκρανία, η Μολδαβία, η Αρμενία, το Αζερμπαϊτζάν, η Γεωργία, το Ιράκ, η Κίνα, η Ινδία, η Ινδονησία, η Ταϊλάνδη, η Σιγκαπούρη, το Βιετνάμ, οι Φιλιππίνες, η Μαλαισία, το Μπρουνέι, το Λάος, η Καμπότζη, το ASEAN, το Συμβούλιο Συνεργασίας του Κόλπου, η Κοινότητα των Άνδεων, η Κεντρική Αμερική και το Mercosur. Η Επιτροπή θα πραγματοποιήσει τα πρώτα βήματα για τη σύναψη επίσημων σχέσεων με τη Λιβύη.

Η Επιτροπή θα εξακολουθήσει να διαδραματίζει ενεργό ρόλο στις πολιτικές εξελίξεις στο σύνολο του πλανήτη και θα συνεχίσει να συμμετέχει στις προσπάθειες σταθεροποίησης και ανασυγκρότησης στη Μέση Ανατολή, μεταξύ άλλων μέσω του ρόλου που διαδραματίζει στην Τετραμερή αλλά και ως ένας από τους μεγαλύτερους δωρητές βοήθειας στην περιοχή, καθώς και στην Αφρική και στη Νότια Ασία. Η Επιτροπή θα επιδιώξει επίσης την περαιτέρω σύσφιξη της διατλαντικής εταιρικής σχέσης, έναν από τους κύριους πυλώνες των εξωτερικών σχέσεων της Ευρώπης, στην οποία δόθηκε νέα πολιτική ώθηση μέσω του πλαισίου προώθησης της διατλαντικής οικονομικής ενοποίησης που υιοθετήθηκε κατά τη σύνοδο κορυφής ΗΠΑ-ΕΕ.

Διαχείριση των χρηματοδοτικών προγραμμάτων

Ο κοινοτικός προϋπολογισμός αποτελεί ένα από τα κύρια μέσα που διαθέτει η ΕΕ για την υλοποίηση των πολιτικών της στόχων. Χαρακτηρίζεται από συνέχεια, καθώς οι χρηματοδοτικές προτεραιότητες της Ένωσης έχουν συμφωνηθεί σε πολυετή βάση. Η ετήσια δημοσιονομική διαδικασία υλοποιεί και αποσαφηνίζει τους προσανατολισμούς που κατευθύνουν το δημοσιονομικό πλαίσιο, χωρίς να μεταβάλλει τη στρατηγική του κατεύθυνση. Καθώς η νέα γενιά χρηματοδοτικών προγραμμάτων έχει τεθεί σε εφαρμογή σε μεγάλο βαθμό, το 2008 είναι έτος παγίωσης και εφαρμογής.

Η αρμόδια για τον προϋπολογισμό αρχή αναμένεται να λάβει σύντομα απόφαση για τις προτάσεις της Επιτροπής σχετικά με τον προϋπολογισμό του 2008, ο οποίος προβλέπει αναλήψεις υποχρεώσεων ύψους περίπου 129 δισ. ευρώ και πιστώσεις πληρωμών ύψους 122 δισ. ευρώ. Άνω του 44% των πιστώσεων ανάληψης υποχρεώσεων θα καταλογιστεί σε δραστηριότητες υπέρ της ανάπτυξης και της απασχόλησης στην Ευρώπη μέσω επενδύσεων σε τομείς όπως η έρευνα, η ανταγωνιστικότητα και η καινοτομία, τα δίκτυα μεταφορών και ενέργειας, η διά βίου μάθηση και η οικονομική και κοινωνική συνοχή. Πέραν των δεσμεύσεων αυτών, η Επιτροπή θα συνεχίσει τη διαχείριση της τελικής φάσης των προγραμμάτων και έργων της περιόδου 2000-2006. Στον τομέα της πολιτικής συνοχής και μόνον, αυτό σημαίνει ότι θα είναι υπεύθυνη για σχεδόν 380 προγράμματα των διαρθρωτικών ταμείων και για 1.200 έργα του Ταμείου Συνοχής.

Κατά την εφαρμογή αυτών των χρηματοδοτικών προγραμμάτων, η Επιτροπή επιδιώκει τη βέλτιστη χρήση των περιορισμένων πόρων ώστε να επιτυγχάνονται όσο το δυνατόν καλύτερα κοινωνικά και οικονομικά πλεονεκτήματα για τους ευρωπαίους πολίτες και να εξασφαλίζεται η καλύτερη δυνατή απόδοση των διατιθέμενων πόρων και ένα υψηλό επίπεδο εκτέλεσης του προϋπολογισμού. Έχει δεσμευτεί ότι θα τηρεί τους αυστηρότερους κανόνες της χρηστής δημοσιονομικής διαχείρισης και είναι προσηλωμένη στην τήρησή τους. Σε περίπτωση που ο προϋπολογισμός εφαρμόζεται σε επιμερισμένη διαχείριση με τα κράτη μέλη, η Επιτροπή θα παρέχει καθοδήγηση στο βαθμό που χρειάζεται. Εφόσον δεν εξασφαλίσει την απαιτούμενη αξιοπιστία, η Επιτροπή θα εξετάσει τη δυνατότητα αναστολής των πληρωμών προς τα σχετικά κράτη μέλη.

Διαχείριση του κοινοτικού κεκτημένου

Στο πλαίσιο της εφαρμογής της ανακοίνωσης με τίτλο «Μια Ευρώπη αποτελεσμάτων – Εφαρμογή του κοινοτικού δικαίου»[6] που εκδόθηκε τον προηγούμενο Σεπτέμβριο, η βελτίωση της εφαρμογής του κοινοτικού δικαίου, συμπεριλαμβανομένων των βελτιώσεων στο διάλογο με τα κράτη μέλη για την εξασφάλιση της έγκαιρης μεταφοράς της κοινοτικής νομοθεσίας στο εθνικό δίκαιο και της αποτελεσματικής και ισόρροπης εφαρμογής της, θα παραμείνει προτεραιότητα για την Επιτροπή το 2008.

Η Επιτροπή θα εξακολουθήσει να καταβάλλει έντονες προσπάθειες για την εξασφάλιση της συμμόρφωσης με την κοινοτική νομοθεσία, δίνοντας ιδιαίτερη έμφαση στους τομείς των μεταφορών, του περιβάλλοντος, της ασφάλειας των τροφίμων, της υγείας και της καλής μεταχείρισης των ζώων και των φυτοϋγειονομικών προδιαγραφών. Η Επιτροπή θεωρεί ιδιαίτερα σημαντική τη συνεργασία με τα κράτη μέλη για τη διευκόλυνση της εφαρμογής και της επιβολής της κοινοτικής νομοθεσίας. Προς το σκοπό αυτό δημιουργεί μηχανισμούς για την εκ των προτέρων παρακολούθηση της νέας εθνικής νομοθεσίας, προωθεί την ενεργό συμμετοχή στο δίκτυο SOLVIT και συνεργάζεται με άτυπα δίκτυα όπως το Φόρουμ των Δικαστών. Η κίνηση διαδικασιών παράβασης αποτελεί το έσχατο μέσο που διαθέτει η Επιτροπή για να ανταποκριθεί στον θεμελιώδη ρόλο της ως θεματοφύλακα των συνθηκών - ένα μέσο που ανταποκρίνεται άμεσα στις ανησυχίες των πολιτών της ΕΕ. Πολλές από τις διαδικασίες αυτές κινούνται κατόπιν καταγγελιών και αιτήσεων που υποβάλλουν απλοί πολίτες, επιχειρήσεις και ΜΚΟ.

Μέσω της επιβολής της ευρωπαϊκής νομοθεσίας για τον ανταγωνισμό σε συγκεκριμένες υποθέσεις, η Επιτροπή αποσκοπεί στη διαμόρφωση αγορών που λειτουργούν καλύτερα προς όφελος των καταναλωτών και στην εν γένει προώθηση του ανταγωνισμού. Η Επιτροπή διενεργεί μία ή περισσότερες νέες έρευνες στον τομέα του ανταγωνισμού στις αγορές στις οποίες έχουν εντοπιστεί ελλείψεις. Στο πλαίσιο του σχεδίου δράσης για τις κρατικές ενισχύσεις, η Επιτροπή θα προτείνει πρωτοβουλίες για την ολοκλήρωση της μετάβασης σε αποτελεσματικότερους και απλούστερους κανόνες για τις επιδοτήσεις, τηρώντας αυστηρά τις αρχές της ορθής οικονομικής ανάλυσης.

4. Η ΠΡΟΣΠΑΘΕΙΑ ΓΙΑ ΤΗ ΔΙΑΜΟΡΦΩΣΗ ΝΕΩΝ ΠΟΛΙΤΙΚΩΝ

Για να αντανακλάται πιστότερα η πολυετής προοπτική που χαρακτηρίζει σήμερα την πλειονότητα των δραστηριοτήτων της Επιτροπής, σε αυτό το νέο κεφάλαιο εντοπίζονται θέματα τα οποία συνδέονται με τις προτεραιότητες που θα κατευθύνουν το έργο των υπηρεσιών της Επιτροπής το 2008, μέσω εκτιμήσεων των επιπτώσεων των προβλεπόμενων νέων δράσεων, μελετών και διαβουλεύσεων με τους ενδιαφερόμενους φορείς, οι οποίες θα μπορούσαν να καταλήξουν σε συγκεκριμένες πρωτοβουλίες στο μέλλον.

Η Επιτροπή πραγματοποιεί εργασίες σε πολλά πεδία που συνδέονται με τους στόχους για την αειφόρο ανταγωνιστικότητα στο πλαίσιο των προσπαθειών για την προώθηση της αειφόρου ανάπτυξης. Σε αυτές τις εργασίες περιλαμβάνεται η εξέταση του τρόπου με τον οποίο η θέσπιση προτύπων μπορεί να συμβάλει στην ενσωμάτωση των περιβαλλοντικών στόχων και της αειφόρου πρόσβασης στις πρώτες ύλες, όχι μόνο στον τομέα της ενέργειας αλλά και στις άλλες πολιτικές, και η εξέταση τρόπων για την αντιμετώπιση των συνεπειών των κλιματικών αλλαγών στην υγεία. Σε συνέχεια της Πράσινης Βίβλου για την ποιότητα των γεωργικών προϊόντων, η Επιτροπή θα εξετάσει τους τρόπους με τους οποίους η βελτιστοποίηση της ποιότητας μπορεί να ανταποκριθεί στις απαιτήσεις των καταναλωτών και να προσθέσει αξία στη γεωργική παραγωγή. Η Επιτροπή θα υποβάλει επίσης Πράσινη Βίβλο για την εδαφική συνοχή, μια έννοια που αναγνωρίζεται στη συνθήκη της Λισαβόνας.

Κατόπιν αιτήματος που υπέβαλε το Συμβούλιο Γεωργίας, η Επιτροπή προετοιμάζει πρωτοβουλία για την κατανάλωση φρούτων στα σχολεία. Καταρτίζεται εκτίμηση επιπτώσεων και, βάσει των συμπερασμάτων στα οποία θα καταλήξει, θα υποβληθεί σχετική πρόταση.

Tα συμπεράσματα της «Καταγραφής της Κοινωνικής Πραγματικότητας» θα ληφθούν υπόψη για τον εκσυγχρονισμό των κοινωνικών πολιτικών της ΕΕ λαμβάνοντας υπόψη τις προκλήσεις της παγκοσμιοποίησης και την ανάγκη πρόβλεψης και διαχείρισης των αλλαγών.

Η συνθήκη της Λισαβόνας θα δώσει νέα ώθηση στον τομέα της ελευθερίας, της ασφάλειας και της δικαιοσύνης. Θα πρέπει να καθοριστούν οι προτεραιότητες και οι στόχοι για τη μελλοντική ανάπτυξη της πολιτικής της ΕΕ και να προσδιοριστούν τα μέσα και οι πρωτοβουλίες που θα χρειαστεί να τεθούν σε εφαρμογή για την επίτευξη των στόχων αυτών. Η Επιτροπή θα υποβάλει ανακοίνωση για την επόμενη πολυετή στρατηγική για τη δημιουργία ενός χώρου ελευθερίας, ασφάλειας και δικαιοσύνης .

Μετά από τις διαβουλεύσεις που πραγματοποιήθηκαν για τις μελλοντικές προτεραιότητες του σχεδίου δράσης σχετικά με το εταιρικό δίκαιο και την εταιρική διακυβέρνηση, και ανταποκρινόμενη στην πολύ μεγάλη ζήτηση, η Επιτροπή θα εκπονήσει μελέτη σκοπιμότητας σχετικά με το Καταστατικό των Ευρωπαϊκών Ιδρυμάτων. Το 2008, η Επιτροπή θα επικεντρωθεί επίσης στις προπαρασκευαστικές εργασίες σχετικά με τη δικαστική συνεργασία με τρίτες χώρες σε υποθέσεις ποινικού δικαίου συμπεριλαμβανομένου ενός νομικού μηχανισμού για την αντιμετώπιση των διμερών συμφωνιών των κρατών μελών με τρίτες χώρες σε συγκεκριμένους τομείς, καθώς και της συνεργασίας με διεθνείς οργανισμούς όπως το Συμβούλιο της Ευρώπης.

Το 2008 θα αρχίσουν οι εργασίες για την αναθεώρηση του κανονισμού για τις συγκεντρώσεις, του διαδικαστικού κανονισμού αριθ. 1/2003 και αρκετών αντιμονοπωλιακών κανονισμών απαλλαγής κατά κατηγορίες. Στον τομέα των κρατικών ενισχύσεων θα διεξαχθούν διαβουλεύσεις με σκοπό την αναθεώρηση των κατευθυντήριων γραμμών για τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων, αφενός, και του πλαισίου για τη ναυπηγική βιομηχανία, αφετέρου.

Η Επιτροπή εξετάζει επίσης τρόπους για την μεγιστοποίηση των δυνατοτήτων συνεργασίας για την αντιμετώπιση κρίσεων, συμπεριλαμβανομένων της πρόληψης κρίσεων και της επιχειρησιακής ετοιμότητας. Προτίθεται επίσης να αποσαφηνίσει τους κανόνες για την προστασία των δεδομένων προσωπικού χαρακτήρα.

Η Επιτροπή εξετάζει τις δυνατότητες για μια ουσιαστική αναθεώρηση της απόφασης υπερπόντιας σύνδεσης, εντός των ορίων που θέτει η συνθήκη ΕΚ όσον αφορά τις μελλοντικές σχέσεις μεταξύ της ΕΕ και των υπερπόντιων χωρών και εδαφών.

Η Επιτροπή θα αρχίσει την προετοιμασία των εκδηλώσεων για το Ευρωπαϊκό Έτος Δημιουργικότητας και Καινοτομίας το 2009. Στο πλαίσιο αυτό, ένα ευρύ φάσμα κοινοτικών προγραμμάτων, ιδίως τα προγράμματα Διά Βίου Μάθηση, Πολιτισμός, Νεολαία για την Ευρώπη και Ευρώπη για τους Πολίτες, θα συμβάλει στην ευαισθητοποίηση των πολιτών για τους τρόπους με τους οποίους η εκπαίδευση και ο πολιτισμός μπορούν να υποστηρίξουν την καινοτομία και τη δημιουργικότητα.

Τέλος, η Επιτροπή θα προετοιμάσει την αναθεώρηση του προϋπολογισμού της περιόδου 2008-2009 με σκοπό τη μεγιστοποίηση των δυνατοτήτων της Ευρώπης να αντιμετωπίζει τις κύριες προκλήσεις της επόμενης δεκαετίας.

5. ΒΕΛΤΙΩΣΗ ΤΗΣ ΝΟΜΟΘΕΣΙΑΣ: ΑΠΛΟΥΣΤΕΥΣΗ, ΚΩΔΙΚΟΠΟΙΗΣΗ, ΑΠΟΣΥΡΣΗ ΚΑΙ ΜΕΤΡΗΣΗ ΤΟΥ ΔΙΟΙΚΗΤΙΚΟΥ ΚΟΣΤΟΥΣ

Η βελτίωση του ρυθμιστικού περιβάλλοντος στην Ευρώπη αποτελεί μία από τις κύριες προτεραιότητες της Επιτροπής. Το φιλόδοξο πρόγραμμά της για τη βελτίωση της νομοθεσίας, το οποίο προβλέπει την υλοποίηση πρωτοβουλιών για την ποιότητα και τον εκσυγχρονισμό και την απλούστευση του συνόλου της ισχύουσας νομοθεσίας, στηρίζεται στη στρατηγική της Λισαβόνας για την απασχόληση και την ανάπτυξη. Οι οικονομικές, κοινωνικές και περιβαλλοντικές επιπτώσεις εκτιμούνται συνολικά και ισόρροπα ενώ παράλληλα μετράται το διοικητικό κόστος της προτεινόμενης νομοθεσίας εφόσον το κόστος αυτό προβλέπεται σημαντικό. Οι εκτιμήσεις επιπτώσεων υποστηρίζουν επίσης το πρόγραμμα απλούστευσης της Επιτροπής[7] καθώς συμβάλλουν στον εντοπισμό των δυνατοτήτων απλούστευσης της υφισταμένης νομοθεσίας.

Στρατηγική επισκόπηση της πρωτοβουλίας «Βελτίωση της νομοθεσίας»

Ενόψει του εαρινού Ευρωπαϊκού Συμβουλίου, στις αρχές του 2008 μια στρατηγική αναθεώρηση θα παρουσιάσει την πρόοδο που επιτεύχθηκε κατά το 2007 στα διάφορα σκέλη της πρωτοβουλίας «Βελτίωση της νομοθεσίας», λαμβάνοντας υπόψη τις διάφορες απόψεις που εξέφρασαν τα άλλα όργανα της ΕΕ και οι ενδιαφερόμενοι φορείς. Συγκεκριμένα, η αναθεώρηση αυτή θα επικαιροποιήσει και θα ενισχύσει το κυλιόμενο πρόγραμμα απλούστευσης της Επιτροπής και στο πλαίσιό της θα υποβληθεί έκθεση σχετικά με την εφαρμογή του προγράμματος δράσης για τη μείωση του διοικητικού φόρτου[8] και θα γίνει καταγραφή των νέων ρυθμίσεων που διέπουν την αξιολόγηση επιπτώσεων αφότου δημιουργήθηκε η επιτροπή εκτίμησης του αντικτύπου.

Αναλυτική εξέταση των εκκρεμουσών προτάσεων

Η Επιτροπή πραγματοποίησε κατά το τρέχον έτος αναλυτική εξέταση των νομοθετικών προτάσεων που εκκρεμούν ενώπιον του νομοθετικού οργάνου και τις οποίες είχε εγκρίνει έως το τέλος του 2005, σύμφωνα με τη δέσμευση που είχε αναλάβει ενώπιον του Ευρωπαϊκού Κοινοβουλίου, και περιέλαβε στο πρόγραμμα νομοθετικής εργασίας της έναν κατάλογο με 30 προτάσεις που εκκρεμούν και τις οποίες προτίθεται να αποσύρει μαζί με αιτιολόγηση για κάθε περίπτωση. Η Επιτροπή θα εξακολουθήσει να παρακολουθεί τις προτάσεις που εκκρεμούν στη νομοθετική διαδικασία προκειμένου να τις αποσύρει ή να προβεί σε οποιαδήποτε άλλη ενέργεια σύμφωνα με τις πολιτικές προτεραιότητες που έχει θέσει και σύμφωνα με τα πρότυπα της πρωτοβουλίας «Βελτίωση της νομοθεσίας».

Απλούστευση

Η εφαρμογή του κυλιόμενου προγράμματος απλούστευσης προχωρά με ικανοποιητικό ρυθμό. Από τις 47 πρωτοβουλίες απλούστευσης που προβλέπεται να έχουν εγκριθεί από την Επιτροπή το 2007, οι 44 θα έχουν εγκριθεί έως το τέλος του έτους (ποσοστό επιτυχίας 94%). Από αυτές οι 19 έχουν ήδη εγκριθεί και οι 25 βρίσκονται ακόμα σε φάση προγραμματισμού. Δύο από τις πιο πρόσφατες επιτυχίες, η αναθεώρηση του ασφαλιστικού δικαίου της ΕΕ (SOLVENCY II) και η κατάργηση της οδηγίας για το GSM, θα έχουν άμεσο αντίκτυπο στις επιχειρήσεις και τους πολίτες. Η υλοποίηση των πρωτοβουλιών που προβλέπονται στο πρόγραμμα θα συνεχιστεί το 2008 ενώ θα καταβληθούν νέες προσπάθειες για την ενίσχυση του πολυετούς προγράμματος, μεταξύ άλλων μέσω της αύξησης του αριθμού των προτάσεων απλούστευσης για τη μείωση του διοικητικού φόρτου. Προβλέπεται ότι η Επιτροπή θα εγκρίνει 45 πρωτοβουλίες το 2008. 15 από αυτές κατατίθενται για πρώτη φορά και καλύπτουν διάφορους τομείς πολιτικής, όπως η γεωργία, η αυτοκινητοβιομηχανία, η δημόσια υγεία, το περιβάλλον και η ενέργεια.

Το πρόγραμμα αποσκοπεί στην εξασφάλιση πραγματικών πλεονεκτημάτων για τους ευρωπαίους πολίτες – για παράδειγμα, οι προτάσεις που περιλαμβάνει θα:

• απλοποιούν τους ισχύοντες κανόνες σχετικά με τα απόβλητα ηλεκτρικού εξοπλισμού, γεγονός που θα διευκολύνει τους κατασκευαστές, τους εμπόρους λιανικής πώλησης και τους καταναλωτές να ανταποκριθούν στις περιβαλλοντικές τους υποχρεώσεις·

• επιφέρουν σημαντική απλούστευση στο ισχύον νομοθετικό πλαίσιο σχετικά με τα βιοκτόνα, ανταποκρινόμενες στις ανησυχίες που έχουν εκφραστεί όσον αφορά την πολυπλοκότητα και τις δαπάνες καθώς και τη διαθεσιμότητα ορισμένων βιοκτόνων προϊόντων·

• καταργούν περί τις 50 τεχνικές οδηγίες στον τομέα της αυτοκινητοβιομηχανίας αντικαθιστώντας τις, εφόσον χρειάζεται, με παραπομπές στους κανονισμούς της ΟΕΕ/ΟΗΕ (UNECE)·

• περιορίζουν το διοικητικό φόρτο για τη βιομηχανία μέσω της απλούστευσης των κανόνων για τα φαρμακευτικά προϊόντα·

• περιορίζουν την υποχρέωση των οικονομικών φορέων (Intrastat), και ιδίως των ΜΜΕ, να υποβάλλουν στατιστικά στοιχεία·

• παγιώνουν και διευρύνουν τους τομείς στους οποίους οι εθνικές, περιφερειακές και τοπικές αρχές μπορούν να παρέχουν υποστήριξη χωρίς να χρειάζονται την εκ των προτέρων έγκριση της Επιτροπής μέσω της απλούστευσης του κανονισμού γενικής απαλλαγής κατά κατηγορίες όσον αφορά τις κρατικές ενισχύσεις.

Μείωση του διοικητικού κόστους

Το πρόγραμμα δράσης που άρχισε να εφαρμόζεται το 2007 αποσκοπεί στη μείωση κατά 25% του διοικητικού φόρτου των επιχειρήσεων στην ΕΕ έως το 2012. Η μείωση αυτή θα αποβεί ιδιαίτερα προς όφελος των μικρών και μεσαίων επιχειρήσεων. Για να εξασφαλίσει την ενεργό συμμετοχή όλων των ενδιαφερόμενων φορέων, η Επιτροπή δημιούργησε ένα δικτυακό χώρο, διαθέσιμο σε όλες τις επίσημες γλώσσες της ΕΕ, στον οποίο οι επιχειρήσεις από ολόκληρη την Ευρώπη μπορούν να υποβάλλουν προτάσεις για τη μείωση του διοικητικού φόρτου[9]. Εκτός από αυτή τη δυνατότητα διαβούλευσης μέσω του Διαδικτύου, η Επιτροπή πρόκειται να δημιουργήσει «ομάδα υψηλού επιπέδου ανεξάρτητων ενδιαφερόμενων μερών για το διοικητικό φόρτο», η οποία θα την συμβουλεύει σχετικά με την εφαρμογή του προγράμματος δράσης ώστε να πραγματοποιηθούν ακόμα περισσότερες βελτιώσεις.

6. Η ΕΠΙΚΟΙΝΩΝΙΑΚΗ ΠΡΟΒΟΛΗ ΤΗΣ ΕΥΡΩΠΗΣ

Κατά την τελευταία διετία, η Επιτροπή επέτεινε τις προσπάθειές της για την καλύτερη προβολή της Ευρώπης και υπέρ της ενεργού συμμετοχής των πολιτών στη διαδικασία λήψης των αποφάσεων. Οι προσπάθειες αυτές θα συνεχιστούν και θα παγιωθούν το 2008, με ιδιαίτερη έμφαση στην εταιρική σχέση[10] με τα άλλα θεσμικά όργανα και στην πραγματοποίηση έργου σε τοπικό επίπεδο. Για πρώτη φορά προτείνεται να καθοριστούν προτεραιότητες όσον αφορά την επικοινωνία μεταξύ των θεσμικών οργάνων. Όπως αποφασίστηκε στην Ετήσια Στρατηγική Πολιτικής 2008, οι κύριες επικοινωνιακές προτεραιότητες για το 2008 θα αντανακλούν τις πολιτικές προτεραιότητες της Επιτροπής καθώς και τα πορίσματα των ερευνών του Ευρωβαρομέτρου αλλά και την πείρα που αποκτήθηκε πρόσφατα από τα σχέδια που εφαρμόστηκαν στο πλαίσιο του «Σχεδίου Δ» - σχέδια τα οποία αντανακλούν τα ενδιαφέροντα των πολιτών - καθώς και την πρόσφατη πείρα σχετικά με την αποτελεσματική επικοινωνία. Η αύξηση της προσέλευσης στις κάλπες το 2009 σε σχέση με τις εκλογές του 2004 αποτελεί επίσης σημαντικό στόχο στον οποίο πρέπει να συντείνουν οι επικοινωνιακές προσπάθειες όλων των οργάνων της ΕΕ.

Από έρευνες που πραγματοποιήθηκαν πρόσφατα προκύπτει ότι τα σημαντικότερα θέματα που απασχολούν τους πολίτες της ΕΕ είναι η κοινωνική διάσταση της ΕΕ την εποχή της παγκοσμιοποίησης, ιδίως η απασχόληση και ο φόβος της ανεργίας, καθώς και η μετανάστευση και τα ζητήματα που αφορούν την ασφάλεια των πολιτών. Το ενδιαφέρον για την ενέργεια και τις κλιματικές αλλαγές αυξάνεται, παρατηρείται δε ευρεία υποστήριξη προς τη δέσμη προτάσεων για την ενέργεια/την αλλαγή του κλίματος. Στο πλαίσιο της διατομεακής προσέγγισης την οποία προτιμά η Επιτροπή κατά τη χάραξη των πολιτικών της, οι προκλήσεις όπως η παγκοσμιοποίηση και η επίτευξη της βιώσιμης ανάπτυξης στις τρεις διαστάσεις της (οικονομική, κοινωνική και περιβαλλοντική) θα πρέπει να αποτελούν αναπόσπαστο μέρος οποιασδήποτε επικοινωνιακής προτεραιότητας. Συγχρόνως δε, η επικοινωνιακή προβολή πρέπει να μεταφερθεί σε τοπικό επίπεδο και η Επιτροπή θα συνεχίσει τις προσπάθειες της για την προσαρμογή των μηνυμάτων της στις ανάγκες διαφορετικών ακροατηρίων, τομέων ή χωρών.

Μετά την επιτυχία της διακυβερνητικής διάσκεψης για μια νέα συνθήκη της ΕΕ, οι επικοινωνιακές προσπάθειες θα αποσκοπούν τόσο στην παροχή πλήρους και ολοκληρωμένης πληροφόρησης όσο και στη διεξαγωγή διαλόγου σε μόνιμη βάση με τους ευρωπαίους πολίτες. Οι προσπάθειες αυτές θα ενταθούν κατά τη διάρκεια της διαδικασίας κύρωσης της συνθήκης, σε απόλυτη συνεργασία με τις εθνικές αρχές.

Οι επικοινωνιακές προτεραιότητες για το 2008 αναφέρονται στο παράρτημα 4.

ΠΑΡΑΡΤΗΜΑ 1 – Κατάλογος των στρατηγικών πρωτοβουλιών και των πρωτοβουλιών προτεραιότητας

ΣΤΡΑΤΗΓΙΚΕΣ ΠΡΩΤΟΒΟΥΛΙΕΣ

Τίτλος | Είδος πρότασης ή πράξης | Περιγραφή του αντικειμένου και των στόχων |

Ετήσια έκθεση προόδου για τη στρατηγική της Λισαβόνας | Μη νομοθετική ενέργεια /Άλλη | Στην ετήσια έκθεση παρουσιάζεται η πρόοδος που επιτελέστηκε τόσο σε επίπεδο Κοινότητας όσο και σε επίπεδο κρατών μελών, ενώ εντοπίζεται συγχρόνως ένας περιορισμένος αριθμός ενεργειών για τις οποίες θα πρέπει να ληφθούν αποφάσεις. Αποτελεί το κύριο έγγραφο που υποβάλλεται για συζήτηση στο εαρινό Συμβούλιο. Το πλαίσιο αυτό, θα υπογραμμιστεί η σημασία της εκπαίδευσης και της κατάρτισης. |

Λευκή Βίβλος για την προσαρμογή στην αλλαγή του κλίματος | Μη νομοθετική ενέργεια/Λευκή Βίβλος | Αποτελεί δήλωση πολιτικής η οποία καλύπτει τα μέτρα για την εξασφάλιση της προσαρμογής στην αλλαγή του κλίματος σε ένα ευρύ φάσμα τομέων θεμελιώδους σημασίας για τον ευρωπαϊκό τρόπο ζωής (όπως π.χ. στη βιομηχανία, τη γεωργία, την ενέργεια, την αλιεία, την δασοκομία, τον τουρισμό, την κοινωνική πολιτική), ώστε να καταστούν λιγότερο ευάλωτοι και περισσότερο ανθεκτικοί έναντι των αναπόφευκτων αρνητικών συνεπειών της αλλαγής του κλίματος, και για την πρόβλεψη και την παρακολούθηση αυτών των αλλαγών. Στόχος είναι να αποφευχθούν σημαντικές συνέπειες για την ανθρώπινη υγεία, τη βιοποικιλότητα και τα οικοσυστήματα, καθώς και για το επίπεδο ζωής των πολιτών της EE. Τα μέτρα που προτείνονται στη Λευκή Βίβλο θα έχουν επίσης ως συνέπεια την τροποποίηση υφιστάμενων κοινοτικών πολιτικών. |

Δέσμη προτάσεων για τις πράσινες μεταφορές: α) Ανακοίνωση για ένα οικολογικότερο τομέα μεταφορών β) Ανακοίνωση για την εσωτερίκευση του εξωτερικού κόστους των μεταφορών | Μη νομοθετική ενέργεια/ανακοίνωση | α) Η ανακοίνωση αυτή θα παρουσιάσει τα σημαντικότερα πορίσματα στα οποία κατέληξαν τρεις πρωτοβουλίες στον τομέα των μεταφορών (εσωτερίκευση του εξωτερικού κόστους, οικολογική πρόωση και πρόγραμμα δράσης για τις τεχνολογίες της πληροφόρησης και ασφάλειας) και ενδέχεται να περιλαμβάνει συστάσεις για το μέλλον. β) Αυτή η δεύτερη ανακοίνωση θα παρέχει ένα γενικού χαρακτήρα, διαφανές και περιεκτικό υπόδειγμα για την εκτίμηση του εξωτερικού κόστους των διαφόρων μέσων μεταφοράς. Θα αναλύει τον τρόπο με τον οποίον τα μέτρα για την εσωτερίκευση του κόστους μπορούν να διορθώσουν μια συγκεκριμένη μορφή αποτυχίας της αγοράς η οποία είναι ιδιαίτερα σημαντική στον τομέα των μεταφορών και συνίσταται στην παρουσία μεγάλων αρνητικών εξωτερικοτήτων. Η ανακοίνωση θα περιλαμβάνει σύντομο κατάλογο των διαθέσιμων εργαλείων πολιτικής για την αντιμετώπιση του προβλήματος (ευρωπαϊκό πρότυπο τηλεπικοινωνιών (ETS), φόροι, δασμοί κ.λπ., καθώς και συνδυασμοί των επιμέρους εργαλείων πολιτικής) και θα αναλύει τον ενδεχόμενο οικονομικό, κοινωνικό και περιβαλλοντικό αντίκτυπο καθενός από τα εναλλακτικά μέτρα που περιλαμβάνονται σε αυτόν τον σύντομο κατάλογο. Ενδέχεται να συνοδεύεται με νομοθετικές προτάσεις ή να προαναγγέλλει την υποβολή τους αργότερα το 2008. |

Δέσμη προτάσεων για την ενέργεια: α) Ανακοίνωση για τη δεύτερη επισκόπηση της Ενεργειακής Στρατηγικής β) Επισκόπηση της νομοθεσίας για τα αποθέματα σε πετρέλαιο (*) γ) Αναδιατύπωση της οδηγίας 2002/91/EΚ, της 16ης Δεκεμβρίου 2002 για την ενεργειακή απόδοση των κτιρίων (*) δ) Αναθεώρηση της οδηγίας για τη φορολόγηση της ενέργειας | α) Μη νομοθετική ενέργεια/ανακοίνωση β) Νομοθετική πρόταση/οδηγία Νομική βάση: συνθήκη ΕΚ, άρθρο 99· άρθρο 100 παράγραφος 1 γ) Νομοθετική πρόταση/οδηγία Νομική βάση: συνθήκη ΕΚ, άρθρο 175 παράγραφος 1 δ) Νομοθετική πρόταση/οδηγία Νομική βάση: συνθήκη ΕΚ, άρθρο 93 | α) Στην επισκόπηση αυτή θα αξιολογείται η πρόοδος που σημειώθηκε για την επίτευξη των στρατηγικών στόχων που συμφωνήθηκαν τον Μάρτιο του 2007, συμπεριλαμβανομένων του τρόπου με τον οποίο διαμορφώνεται η εσωτερική αγορά, της δράσης που πρέπει να αναληφθεί για την αύξηση του μεριδίου των ανανεώσιμων πηγών ενέργειας στο σύνολο των πηγών ενέργειας, των τάσεων που παρατηρούνται στις εκπομπές αερίων του θερμοκηπίου από τον τομέα της ενέργειας, των κύριων εξελίξεων στον τομέα της ενεργειακής τεχνολογίας και της προόδου που πραγματοποίησε η ΕΕ για τη διατύπωση συστάσεων για τη χάραξη των μελλοντικών πολιτικών καθώς και για την προώθηση των εργασιών για τη χάραξη μιας κοινοτικής ενεργειακής πολιτικής για την Ευρώπη. Στην επισκόπηση θα εξετάζεται ιδιαίτερα ο τρόπος με τον οποίο η ασφάλεια του ενεργειακού εφοδιασμού της Ευρωπαϊκής Ένωσης μπορεί να βελτιωθεί μέσω της πλήρους λειτουργίας της εσωτερικής αγοράς, της βελτίωσης και της διαφοροποίησης των υποδομών και των διασυνδέσεων, συμπεριλαμβανομένης της αποθήκευσης και των τερματικών σταθμών ΥΦΑ, της βελτίωσης της διαχείρισης των αποθεμάτων, των μηχανισμών αλληλεγγύης, της περαιτέρω διαφοροποίησης των ενεργειακών πηγών, της ανάπτυξης της τεχνολογίας η οποία θα συμβάλει στη διείσδυση των ανανεώσιμων πηγών ενέργειας στην αγορά και στη μείωση των εκπομπών οξειδίων άνθρακα από τον τομέα της ενέργειας (π.χ. τεχνολογίες CCS). Η επισκόπηση θα εξετάζει επίσης τη διεθνή διάσταση και όλες τις σχετικές διμερείς και πολυμερείς συμφωνίες που συμβάλλουν στην ασφάλεια του εφοδιασμού της ΕΕ. β) Πρόταση νέας οδηγίας για τα αποθέματα σε πετρέλαιο για την αντιμετώπιση εκτάκτων καταστάσεων στην EE προκειμένου να αντικατασταθεί η υφιστάμενη νομοθεσία η οποία εν μέρει ανάγεται στη δεκαετία του 1960 (και κωδικοποιήθηκε το 2006 με την οδηγία 2006/67). Στόχος είναι η δημιουργία ενός αποτελεσματικού εργαλείου πολιτικής για την αντιμετώπιση διαταραχών στην προμήθεια της ΕΕ σε πετρέλαιο κατά τρόπο τέτοιο ώστε να λαμβάνονται υπόψη οι τελευταίες εξελίξεις. γ) Η οδηγία για την ενεργειακή απόδοση των κτιρίων προβλέπει την υποχρεωτική έκδοση πιστοποιητικών ενεργειακής απόδοσης των κτιρίων και καλεί να καθοριστούν (μη προσδιορισμένες) ελάχιστες απαιτήσεις όσον αφορά την ενεργειακή απόδοση των νέων κτιρίων καθώς και των παλαιότερων στα οποία πραγματοποιείται μεγάλης κλίμακας ανακαίνιση. Επιπλέον, η οδηγία επιβάλλει να διενεργούνται τακτικές επιθεωρήσεις στους λέβητες και στα συστήματα κλιματισμού ώστε να εξασφαλίζεται η καλή ενεργειακή απόδοση αυτών των συσκευών. Η επικαιροποίηση της οδηγίας θα μπορούσε να βελτιώσει και να καταστήσει σαφέστερες ορισμένες από αυτές τις απαιτήσεις και να προσθέσει στην οδηγία δημοσιονομικές πτυχές. Μια εκτίμηση επιπτώσεων θα προσδιορίζει και θα αναλύει αυτές τις ενδεχόμενες τροποποιήσεις. δ) Η ενεργειακή φορολογία προσφέρει στην ΕΕ τη δυνατότητα να συνδυάσει το ρόλο που μπορεί να διαδραματίσει η φορολογία ως κίνητρο υπέρ της αποτελεσματικότερης αξιοποίησης της ενέργειας και της ορθότερης από περιβαλλοντική σκοπιά ενεργειακής κατανάλωσης, με τη δυνατότητα δημιουργίας εσόδων. Ως συνέχεια της Πράσινης Βίβλου όσον αφορά τα αγορακεντρικά μέσα για το περιβάλλον και την εξυπηρέτηση αντίστοιχων πολιτικών επιδιώξεων (COM (2007)140) στόχος της αναθεώρησης είναι να καταστεί η οδηγία για τη φορολόγηση της ενέργειας ένα όργανο περισσότερο χρήσιμο και αποτελεσματικό για την επίτευξη των στόχων της EE όσον αφορά την ενέργεια και την κλιματική αλλαγή. |

Νομοθετικές προτάσεις που απορρέουν από την ανακοίνωση σχετικά με το «τσεκάπ» της Κοινής Γεωργικής Πολιτικής (*). | Νομοθετική πρόταση/κανονισμός Νομική βάση: άρθρο 37 της συνθήκης ΕΚ | Ως συνέχεια της ανακοίνωσης του 2007 σχετικά με το «τσεκάπ» της Κοινής Γεωργικής Πολιτικής (ΚΓΠ), οι νομοθετικές προτάσεις θα περιλαμβάνονται εναλλακτικές λύσεις με σκοπό να καταστεί αποτελεσματικότερο το καθεστώς ενιαίας ενίσχυσης, να προσαρμοστούν τα μέσα στήριξης των αγορών και να αντιμετωπιστούν οι νέες προκλήσεις που αντιμετωπίζει ο τομέας. Το «τσεκάπ» δεν αποτελεί ριζική μεταρρύθμιση αλλά αποσκοπεί περισσότερο στην εξασφάλιση της αποτελεσματικής και κατά το δυνατόν απλούστερη εις λειτουργίας της ΚΓΠ. Η πρωτοβουλία αυτή πηγάζει από τις ρήτρες αναθεώρησης σχετικά με το καθεστώς ενιαίας ενίσχυσης και με ορισμένες γεωργικές αγορές που είχαν περιληφθεί στις μεταρρυθμίσεις της ΚΓΠ του 2003/2004. |

Δέσμη προτάσεων για τη μετανάστευση: α) Ανακοίνωση για το σύστημα εισόδου / εξόδου και για άλλα μέσα διαχείρισης των συνόρων (π.χ. το «Σύστημα Ηλεκτρονικής Έγκρισης Ταξιδίου») β) Έκθεση σχετικά με την αξιολόγηση και τη μελλοντική ανάπτυξη του Frontex γ) Ανακοίνωση για το Ευρωπαϊκό Σύστημα Επιτήρησης των Συνόρων | Μη νομοθετική ενέργεια/ανακοίνωση | α) Κύριοι στόχοι είναι η ενίσχυση των διαδικασιών για τους συνοριακούς ελέγχους των υπηκόων τρίτων χωρών ώστε να βελτιωθεί η διαχείριση των μεταναστευτικών ροών, να προληφθεί η λαθρομετανάστευση καθώς και οιαδήποτε ενδεχόμενη απειλή για την ασφάλεια της EE, και να διευκολυνθεί η διέλευση των συνόρων (τόσο κατά την άφιξη όσο και κατά την αναχώρηση από την EE) τόσο για τους πολίτες της EE όσο και για τους υπηκόους τρίτων χωρών που είναι ταξιδιώτες «καλής πίστεως», έτσι ώστε οι διαθέσιμοι πόροι να επικεντρωθούν περισσότερο τους συνοριακούς ελέγχους. β) Η εξασφάλιση μιας πραγματικά ολοκληρωμένης διαχείρισης των εξωτερικών συνόρων σε ευρωπαϊκό επίπεδο. Η βελτίωση της επιχειρησιακής συνεργασίας μεταξύ των υπηρεσιών των κρατών μελών που είναι αρμόδιες για τον έλεγχο των εξωτερικών συνόρων της Ευρωπαϊκής Ένωσης και για τη διαχείριση της μετανάστευσης. Ο περιορισμός της λαθρομετανάστευσης κατά μήκος των εξωτερικών συνόρων, η πάταξη της εμπορίας ανθρώπων στο έδαφος της Ένωσης λαμβάνοντας δεόντως υπόψη την ανθρωπιστική διάσταση των φαινομένων αυτών (π.χ. διάσωση ατόμων που θέτουν τη ζωή τους σε κίνδυνο κατά τη λαθραία διέλευση των εξωτερικών συνόρων). Βάσει της αξιολόγησης του FRONTEX και ιδίως της αξιολόγησης των ομάδων εθνικών εμπειρογνωμόνων (RABIT), πρέπει να εκτιμηθεί η σκοπιμότητα της δημιουργίας ενός ευρωπαϊκού συστήματος συνοριοφυλάκων. γ) Με την ανακοίνωση η Επιτροπή προτίθεται να προτείνει τη δημιουργία ενός Ευρωπαϊκού Συστήματος Επιτήρησης των Συνόρων σε τρία στάδια: Διασύνδεση και εξορθολογισμός των υφιστάμενων συστημάτων και μηχανισμών υποβολής εκθέσεων και παρακολούθησης σε επίπεδο κρατών μελών (2008-2009) Ανάπτυξη και εφαρμογή κοινών εργαλείων και εφαρμογών για τον έλεγχο των συνόρων σε επίπεδο EE (2008-2013) Δημιουργία ενός κοινού περιβάλλοντος ανταλλαγής πληροφοριών στον τομέα της ναυσιπλοΐας, το οποίο θα καλύπτει τη Μεσόγειο και τον Εύξεινο Πόντο (2012-2013) Αυτή η προσέγγιση για τη δημιουργία σε τρία στάδια ενός ευρωπαϊκού συστήματος για την επιτήρηση των συνόρων αναμένεται να αυξήσει σημαντικά την εσωτερική ασφάλεια στο χώρο Σένγκεν προλαμβάνοντας τη λαθρομετανάστευση, την εμπορία ανθρώπων, την τρομοκρατία κ.λπ., και παράλληλα να περιορίσει σημαντικά το τραγικό κόστος σε ανθρώπινες ζωές λαθρομεταναστών καθιστώντας δυνατή την διάσωση περισσότερων ανθρώπων στις θάλασσες. |

Δέσμη προτάσεων για το άσυλο: α) Σχέδιο πολιτικής για το άσυλο, β) Πρόταση για την τροποποίηση της οδηγίας 2003/9/EΚ του Συμβουλίου σχετικά με τις ελάχιστες απαιτήσεις για την υποδοχή των αιτούντων άσυλο, γ) Πρόταση για την τροποποίηση του κανονισμού αριθ. 343/2003/EΚ του Συμβουλίου για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης ασύλου, δ) τροποποίηση της οδηγίας περί των διαδικασιών χορήγησης ασύλου, ε) τροποποίηση της οδηγίας για την αναγνώριση του καθεστώτος του πρόσφυγα και για την προσέγγιση των μορφών επικουρικής προστασίας | α) Μη νομοθετική ενέργεια/ανακοίνωση β) Νομοθετική πρόταση/οδηγία Νομική βάση: συνθήκη ΕΚ, άρθρο 63 παράγραφος 1 στοιχείο β) γ) Νομοθετική πρόταση/οδηγία Νομική βάση: συνθήκη ΕΚ, άρθρο 63 παράγραφος 1 στοιχείο α) δ) Νομοθετική πρόταση/οδηγία Νομική βάση: συνθήκη ΕΚ, άρθρο 63 παράγραφος 1 στοιχείο δ) ε) Νομοθετική πρόταση/οδηγία Νομική βάση: συνθήκη ΕΚ, άρθρο 63 παράγραφος 1 στοιχείο γ), παράγραφος 2 στοιχείο α), παράγραφος 3 στοιχείο α) | α) Στόχος του σχεδίου πολιτικής είναι να δώσει τις προκαταρκτικές κατευθύνσεις για το Κοινό Ευρωπαϊκό Σύστημα Ασύλου (ΚΕΣΑ), το οποίο θα εξαρτηθεί σε μεγάλο βαθμό από την έκβαση των συζητήσεων για την Πράσινη Βίβλο που δημοσιεύθηκε στις 6 Ιουνίου 2007. Θα περιλαμβάνει προτάσεις σχετικά με τα στοιχεία που θα συνιστούν μακροπρόθεσμα το ΚΕΣΑ όπως περιγράφονται στο Πρόγραμμα της Χάγης, μεταξύ άλλων την κοινή διαδικασία ασύλου, το ενιαίο καθεστώς για τους πρόσφυγες και για τους δικαιούχους επικουρικής προστασίας, καθώς και το ευρωπαϊκό γραφείο παροχής στήριξης σε όλες τις μορφές συνεργασίας μεταξύ των κρατών μελών. β) γ) δ) ε) Οι προτάσεις – βάσει της εμπειρίας από τη μεταφορά και την εφαρμογή των σχετικών νομικών πράξεων από τα κράτη μέλη και από την έκβαση των διαβουλεύσεων για την Πράσινη Βίβλο σχετικά με το μέλλον του Κοινού Ευρωπαϊκού Συστήματος Ασύλου – αποσκοπούν στην τροποποίηση / αποσαφήνιση ορισμένων διατάξεων των ισχυουσών οδηγιών, ώστε να καταστούν αποτελεσματικότερες και να επιλυθούν ορισμένα προβλήματα που αφορούν την εφαρμογή τους προκειμένου να εναρμονιστούν περαιτέρω τα σχετικά πρότυπα και να εξασφαλιστεί η συνοχή με το υπό διαμόρφωση κοινοτικό κεκτημένο για το άσυλο. |

Δέσμη προτάσεων για την υγεία: α) Ανακοίνωση και σύσταση των συμβουλίων σύσταση σχετικά με την ασφάλεια των ασθενών και την ποιότητα των υπηρεσιών υγείας β) Σύσταση του Συμβουλίου για τις λοιμώξεις που οφείλονται στη νοσοκομειακή περίθαλψη | α) Μη νομοθετική ενέργεια/ανακοίνωση β) Μη νομοθετική ενέργεια/σύσταση | α) Οι δύο κύριοι στόχοι της πρωτοβουλίας σχετικά με την ασφάλεια των ασθενών και την ποιότητα των υπηρεσιών υγείας είναι: (i) η υποστήριξη των κρατών μελών στην προσπάθειά τους να εξασφαλίσουν το ανώτατο δυνατό επίπεδο ασφάλειας των ασθενών σε όλα τα συστήματα δημόσιας υγείας της EE μέσω της δημιουργίας αναγκαίων και σχετικών πρακτικών και νομικών μέσων και μηχανισμών που θα επιτρέψουν στα κράτη μέλη και στους σημαντικότερους ενδιαφερόμενους φορείς να αναλάβουν τις κατάλληλες δράσεις για τη βελτίωση της ασφάλειας και της ποιότητας των συστημάτων περίθαλψης, και (ii) η αύξηση της εμπιστοσύνης των πολιτών της EE μέσω της παροχής επαρκούς πληροφόρησης σχετικά με την ασφάλεια των συστημάτων υγείας της EE, συμπεριλαμβανομένων των φορέων ιατροφαρμακευτικής περίθαλψης, τόσο στη χώρα τους όσο και σε άλλα κράτη μέλη. β) Η σύσταση για τις λοιμώξεις που οφείλονται στη νοσοκομειακή περίθαλψη θα περιλαμβάνει προτάσεις για ορισμένα συγκεκριμένα μέτρα που πρέπει να εφαρμοστούν από τα κράτη μέλη προκειμένου να περιοριστεί η διάδοση τέτοιων λοιμώξεων: μέτρα ελέγχου και πρόληψης, πρόληψη των λοιμώξεων, προγράμματα ελέγχου, δημιουργία ή ενίσχυση ενεργών συστημάτων εποπτείας και προώθηση της εκπαίδευσης, της κατάρτισης, της έρευνας και της ανταλλαγής πληροφοριών σχετικά με την πρόληψη και τον έλεγχο. |

Δέσμη προτάσεων για τη διεύρυνση - 2008: α)΄Στρατηγικό έγγραφο για τη διεύρυνση β) Εκθέσεις προόδου | α) Μη νομοθετική ενέργεια/ανακοίνωση β) Μη νομοθετική ενέργεια/Άλλη | α)Το «έγγραφο στρατηγικής» περιέχει τα κύρια πορίσματα των εκθέσεων προόδου και περιλαμβάνει προτάσεις συστάσεων για τις πολιτικές που πρέπει να ακολουθηθούν β) Στις εκθέσεις προόδου αξιολογείται η πρόοδος που έχει σημειώσει η ενταξιακή πορεία της Τουρκίας και της Πρώην Μακεδονικής Δημοκρατίας της Γιουγκοσλαβίας καθώς και η πρόοδος που έχει επιτευχθεί στην εφαρμογή της διαδικασίας σταθεροποίησης και σύνδεσης από την Αλβανία, τη Βοσνία και Ερζεγοβίνη, το Μαυροβούνιο και τη Σερβία, περιλαμβανομένου του Κοσσυφοπεδίου (με την απόφαση 1244 του ΣAHN) |

«Ευρωπαϊκή Πολιτική Γειτονίας»: εκθέσεις προόδου ανά χώρα | Μη νομοθετική ενέργεια/Άλλη | Η Επιτροπή θα εξακολουθήσει να υποστηρίζει τις πολιτικές, οικονομικές και κοινωνικές μεταρρυθμίσεις στις γειτονικές χώρες, ανταποκρινόμενη με ποικίλους τρόπους στις ανάγκες τους στο πλαίσιο ενός κοινού πολιτικού πλαισίου, υλοποιώντας τις δεσμεύσεις που ανέλαβε η ίδια για την ενίσχυση των κινήτρων που προσφέρονται στις χώρες-εταίρους και συνεργαζόμενη στενά με τα κράτη μέλη με σκοπό την εξασφάλιση της αποτελεσματικής εφαρμογής αυτής της πολιτικής. Η Επιτροπή θα δημοσιεύσει ανάλυση της προόδου που έχει επιτευχθεί επί τόπου, καθώς και μια δεύτερη ομάδα εκθέσεων προόδου για το Ισραήλ, την Ιορδανία, τη Μολδαβία, το Μαρόκο, την Παλαιστινιακή Αρχή, την Τυνησία και την Ουκρανία, και για πρώτη φορά για την Αρμενία, το Αζερμπαϊτζάν, την Αίγυπτο, τη Γεωργία και το Λίβανο. |

Ανακοίνωση «Συγκεκριμένα μέτρα παρακολούθησης της κοινής στρατηγικής EE - Αφρικής» | Μη νομοθετική ενέργεια/ανακοίνωση | Η ανακοίνωση θα παρουσιάζει την δεύτερη αξιολόγηση της εφαρμογής της στρατηγικής της EE για την Αφρική. Θα περιλαμβάνει τις προτεραιότητες που έχουν εντοπιστεί στο πρώτο πρόγραμμα δράσης για την εφαρμογή της κοινής στρατηγικής EE-Αφρικής και θα παρουσιάζει τις κατευθυντήριες γραμμές που είναι αναγκαίες για την εφαρμογή τους. Η ανακοίνωση θα βασίζεται σε ερωτηματολόγιο το οποίο θα υποβληθεί στα κράτη μέλη στις αρχές του 2008 με σκοπό την εκπόνηση ενός εγγράφου σχετικά με την παρακολούθηση από την EE. Στο πλαίσιο αυτό, θα εξασφαλίζονται οι αναγκαίες συνέργειες με την ανακοίνωση του Μοντερέι. |

Δέσμη προτάσεων για τη «Βελτίωση της νομοθεσίας»: α) Στρατηγική επισκόπηση β) Δεύτερη έκθεση προόδου για την απλούστευση γ) Έκθεση προόδου για το διοικητικό φόρτο | α) Μη νομοθετική ενέργεια/ανακοίνωση β) Μη νομοθετική ενέργεια/ανακοίνωση γ) Μη νομοθετική ενέργεια /Άλλη | α) Μια ανακοίνωση θα εκθέτει την κατάσταση που επικρατεί όσον αφορά την πρωτοβουλία της Επιτροπής για την «Βελτίωση της νομοθεσίας» (συμπεριλαμβανομένης της αρχικής πείρας που αποκτήθηκε με την ομάδα εκτίμησης αντικτύπου) και θα εξαγγέλλει νέες πρωτοβουλίες στο πλαίσιο της πρωτοβουλίας αυτής. β) Η πρωτοβουλία αυτή περιλαμβάνει επισκόπηση της κατάστασης που επικρατεί όσον αφορά το κυλιόμενου πρόγραμμα απλούστευσης καθώς και νέες προτάσεις απλούστευσης. Σε διοργανικό επίπεδο, θα γίνει επίσης η ανασκόπηση της προόδου που επιτεύχθηκε όσον αφορά την υιοθέτηση προτάσεων απλούστευσης. Θα παρουσιάζει επίσης την κατάσταση που επικρατεί όσον αφορά το ενδεικτικό πρόγραμμα κωδικοποίησης 2006-2008. γ) Τον Ιανουάριο του 2007, η Επιτροπή παρουσίασε ένα φιλόδοξο πρόγραμμα δράσης για τη μείωση κατά 25% του διοικητικού φόρτου που επιβάλλει η νομοθεσία στην EE. Τη μείωση αυτή έπρεπε να επιτύχουν από κοινού η EE και τα κράτη μέλη έως το 2012. Το πρόγραμμα δράσης δίνει κατευθύνσεις σχετικά με τον τρόπο εντοπισμού, αξιολόγησης και μείωσης της υποχρέωσης παροχής πληροφοριών από τις επιχειρήσεις. Περιλαμβάνει κατάλογο περίπου 40 νομοθετημάτων και 13 τομέων προτεραιότητας που θεωρείται ότι ευθύνονται για το 80% του διοικητικού κόστους στις επιχειρήσεις. Προκειμένου να εξασφαλίσει απτά αποτελέσματα το ταχύτερο δυνατό, το πρόγραμμα εντοπίζει επίσης μια πρώτη σειρά ενεργειών για ταχεία υλοποίηση. Οι ενέργειες αυτές αποσκοπούν στην εξασφάλιση σημαντικών πλεονεκτημάτων μέσω σχετικά μικρών αλλαγών της σχετικής νομοθεσίας. |

(26 πρωτοβουλίες που κατατάσσονται σε 12 δέσμες)

(*) Πρωτοβουλίες που συμβάλλουν επίσης στο πρόγραμμα απλούστευσης, βλ. παράρτημα 2

ΠΡΩΤΟΒΟΥΛΙΕΣ ΠΡΟΤΕΡΑΙΟΤΗΤΑΣ

Τίτλος | Είδος πρότασης ή πράξης | Περιγραφή του αντικειμένου και των στόχων |

Αναθεώρηση του προϋπολογισμού | Μη νομοθετική ενέργεια/ανακοίνωση | Στόχος είναι να διαπιστωθεί ποιες μεταρρυθμίσεις χρειάζονται για τη βελτιστοποίηση της συμβολής της Ευρώπης στην αντιμετώπιση των κύριων προκλήσεων της επόμενης δεκαετίας βάσει της αρχής της προστιθέμενης αξίας στην επιδίωξη του κοινού συμφέροντος και της αποτελεσματικότητας των δαπανών. Η ανάλυση αυτή μπορεί, συνεπώς, να αποτελέσει σημαντική συμβολή στις προτάσεις που πρόκειται να υποβληθούν από την επόμενη Επιτροπή σχετικά με ένα πολυετές δημοσιονομικό πλαίσιο για την περίοδο από το 2014 και εξής. |

Ανακοίνωση της Επιτροπής για την ΟΝΕ@10 - | Μη νομοθετική ενέργεια/ανακοίνωση | Την άνοιξη του 2008 θα συμπληρωθούν 10 χρόνια από την απόφαση για τη μετάβαση στην τρίτη φάση της ΟΝΕ και σχετικά με τα κράτη που θα συμμετείχαν σε αυτή. Δέκα χρόνια αργότερα, ο χρόνος φαίνεται ώριμος για μια ενδελεχή στρατηγική επισκόπηση της λειτουργίας της ΟΝΕ μέχρι σήμερα με σκοπό την εξαγωγή συμπερασμάτων για την λειτουργία της στο μέλλον. Η ανακοίνωση της Επιτροπής πρέπει να συγκεντρώσει τα κύρια συμπεράσματα από την επισκόπηση αυτή και να παρουσιάσει τις σημαντικότερες συστάσεις για το μέλλον, βάσει μιας ενδελεχούς επισκόπησης της ΟΝΕ. |

Πράσινη Βίβλος για την ευρωπαϊκή εδαφική συνοχή | Μη νομοθετική ενέργεια/Πράσινη Βίβλος | Οι στόχοι της παρούσας πρότασης είναι: η ανάλυση από θεσμικής, πολιτικής και επιχειρησιακής άποψης του τρόπου με τον οποίο τα κράτη μέλη αντιλαμβάνονται και εφαρμόζουν την έννοια της εδαφικής συνοχής. Η πρωτοβουλία αυτή θα βασίζεται κυρίως σε ερωτηματολόγια και σε ανάλυση των επιχειρησιακών προγραμμάτων. ο κοινός ορισμός της έννοιας και η πρόταση ενδεχομένων μέσων για την καλύτερη ενσωμάτωση της εδαφικής διάστασης στα διαρθρωτικά ταμεία και σε ορισμένες τομεακές πολιτικές που έχουν συνέπειες στη συγκεκριμένη πολιτική. η δρομολόγηση ενός ουσιαστικού διαλόγου μεταξύ των κρατών μελών και της Επιτροπής. |

Τροποποίηση των οδηγιών 2006/48/EΚ και 2006/49/EΚ για τις κεφαλαιακές απαιτήσεις | Νομοθετική πρόταση/οδηγία Νομική βάση: συνθήκη ΕΚ, άρθρο 47 παράγραφος 2 | Αναθεώρηση ορισμένων σημαντικών τμημάτων της οδηγίας για τις κεφαλαιακές απαιτήσεις (ΟΚΑ) με σκοπό την επικαιροποίηση και τη μείωση του διοικητικού φόρτου για τα κράτη μέλη και τον τραπεζικό τομέα: Βελτίωση του πλαισίου συνεργασίας και αλληλοενημέρωσης μεταξύ των εποπτικών αρχών (ιδίως σε περιπτώσεις έκτακτης ανάγκης). Παροχή πρόσβασης σε τομεακές πληροφορίες στις εποπτικές αρχές της χώρας υποδοχής. Αναθεώρηση των απαιτήσεων για τα μεγάλα χρηματοδοτικά ανοίγματα.. Προληπτική εποπτεία των υβριδικών προϊόντων της κεφαλαιαγοράς που είναι επιλέξιμα στο κεφάλαιο της κατηγορίας 1. Διεύρυνση των απαλλαγών για τις συνεταιριστικές τράπεζες.. Αποσαφήνιση των τεχνικών προσαρμογών της ΟΚΑ (συμπεριλαμβανομένης της αντιμετώπισης του κινδύνου αθέτησης στο χαρτοφυλάκιο συναλλαγών). |

Kανονισμός για το καταστατικό της Ευρωπαϊκής Ιδιωτικής Εταιρείας | Νομοθετική πρόταση/κανονισμός Νομική βάση: συνθήκη ΕΚ, άρθρο 308 | Με τη δημιουργία της Ευρωπαϊκής Ιδιωτικής Εταιρείας επιδιώκεται η αύξηση της κινητικότητας και της ανταγωνιστικότητας των ευρωπαϊκών ΜΜΕ. Η θέσπιση κοινών κανόνων των κρατών μελών σχετικά με τις ΜΜΕ αναμένεται να τους δώσει τη δυνατότητα να πραγματοποιούν τις διασυνοριακές τους συναλλαγές ευκολότερα διευκολύνοντας τη σύσταση νέων επιχειρήσεων σε άλλα κράτη μέλη και/ή την αναδιάρθρωση υφιστάμενων επιχειρήσεων υιοθετώντας απλούστερες δομές. Η λειτουργία μιας επιχείρησης σε περισσότερα κράτη μέλη βάσει των ίδιων εταιρικών κανόνων θα μείωνε το κόστος συμμόρφωσης και θα καθιστούσε απλούστερη και φθηνότερη τη σύσταση και τη λειτουργία των επιχειρήσεων στην ΕΕ. |

Ανακοίνωση «Νόμος για τις μικρές επιχειρήσεις για την Ευρώπη» | Μη νομοθετική ενέργεια/ανακοίνωση | Ο «νόμος για τις μικρές επιχειρήσεις για την Ευρώπη» θα συνδυάζει ένα μείγμα γενικών αρχών (για παράδειγμα, την ειδική νομοθετική μεταχείριση των ΜΜΕ σύμφωνα με την αρχή «Σκέψου πρώτα σε μικρή κλίμακα», τον περιορισμό των εμποδίων για την πραγματοποίηση επιχειρηματικών δραστηριοτήτων σε άλλα κράτη μέλη, τη βελτίωση της πρόσβασης στα προγράμματα της ΕΕ, και την αύξηση της πρόσβασης των ΜΜΕ στην καινοτομία και την ανάπτυξη), νομοθετικές πρωτοβουλίες (όπως π.χ. την πρόταση για το καταστατικό της Ευρωπαϊκής Ιδιωτικής Εταιρείας) και συγκεκριμένες δράσεις προς υλοποίηση από τα κράτη μέλη και την Επιτροπή (όπως π.χ. τη βελτίωση της πρόσβασης των ΜΜΕ στις δημόσιες συμβάσεις). |

Αναθεώρηση της ισχύουσας νομοθεσίας για τη μείωση των συντελεστών ΦΠΑ | Νομοθετική πρόταση/οδηγία Νομική βάση: συνθήκη ΕΚ, άρθρο 93 | Βάσει των πορισμάτων μελέτης που εκπόνησε ανεξάρτητη ομάδα προβληματισμού σχετικά με τις επιπτώσεις από τη μείωση του συντελεστή ΦΠΑ, ιδίως όσον αφορά τη δημιουργία θέσεων εργασίας, την οικονομική ανάπτυξη και την ορθή λειτουργία της εσωτερικής αγοράς, η Επιτροπή εξέδωσε ανακοίνωση σχετικά με τους συντελεστές ΦΠΑ εκτός των κανονικών συντελεστών (COM(2007)380) με σκοπό τη δρομολόγηση συζήτησης με το Συμβούλιο, το Ευρωπαϊκό Κοινοβούλιο και άλλους ενδιαφερόμενους φορείς. Όλες τις σχετικές απόψεις που θα συγκεντρωθούν για αυτό το ιδιαίτερα ευαίσθητο ζήτημα θα αξιοποιηθούν για την υποβολή βιώσιμης και ισόρροπης πρότασης μεσοπρόθεσμα σχετικά με τη μείωση των συντελεστών ΦΠΑ. |

Δέσμη προτάσεων για τα φαρμακευτικά προϊόντα : α) Ανακοίνωση σχετικά με το μέλλον της ενιαίας αγοράς φαρμακευτικών προϊόντων για ανθρώπινη χρήση β) Οδηγία για τα φαρμακευτικά προϊόντα - Ενημέρωση των ασθενών γ) Ενίσχυση και εξορθολογισμός της φαρμακοεπαγρύπνησης στην EE | Μη νομοθετική ενέργεια/ανακοίνωση Νομοθετική πρόταση/οδηγία Νομική βάση: συνθήκη ΕΚ, άρθρο 95 Νομοθετική πρόταση/κανονισμός Νομική βάση: συνθήκη ΕΚ, άρθρο 95 | α) Η ανακοίνωση αυτή έχει ως στόχο να προσφέρει την ευκαιρία μιας σύντομης επισκόπησης όσων επιτεύχθηκαν από το 2004 έως σήμερα, να σκιαγραφήσει τις προκλήσεις που χρειάζεται να αντιμετωπιστούν στο εξής και να καθορίσει στόχους προς υλοποίηση από την Επιτροπή και τα κράτη μέλη κατά τα επόμενα λίγα χρόνια. β) Στόχος αυτής της οδηγίας είναι η θέσπιση εναρμονισμένων κανόνων λαμβάνοντας υπόψη τις εξελίξεις στην κοινωνία (χειραφέτηση των ασθενών, οι οποίοι απαιτούν περισσότερη ενημέρωση) και στην τεχνολογία (διάδοση της χρήσης των Διαδικτύου). γ) Η πρωτοβουλία αυτή αποσκοπεί στον εξορθολογισμό και στην ενίσχυση της προστασίας της δημόσιας υγείας, στη βελτίωση της λειτουργίας της εσωτερικής αγοράς και στην ασφάλεια των φαρμακευτικών προϊόντων που διακινούνται σε ολόκληρη την ΕΕ. |

Σύσταση της Επιτροπής σχετικά με την ενεργό ένταξη στην αγορά εργασίας | Μη νομοθετική πράξη/σύσταση | Στην αρχή του 2008, η EE θα επικεντρώσει την προσοχή της από πολιτικής άποψης στα διδάγματα που συνήγαγε η Επιτροπή από την «Καταγραφή της Κοινωνικής Πραγματικότητας». Η πρωτοβουλία αυτή αποτελεί το τελικό στάδιο της διαδικασίας που δρομολογήθηκε το 2006 με διαβουλεύσεις βάσει του άρθρου 138 σχετικά με την ενεργό ενσωμάτωση των ατόμων που είναι περισσότερο απομακρυσμένα από την αγορά εργασίας. Η διαδικασία αυτή βασίστηκε στους ακόλουθους τρεις πυλώνες: (α) σύνδεση με την αγορά εργασίας μέσω ευκαιριών απασχόλησης ή επαγγελματικής κατάρτισης, (β) στήριξη του εισοδήματος σε επαρκές επίπεδο ώστε τα άτομα αυτά να έχουν μια αξιοπρεπή ζωή, και (γ) βελτίωση της πρόσβασης σε ποιοτικές υπηρεσίες. Στο πλαίσιο της στρατηγικής της Λισαβόνας, η πρωτοβουλία αυτή λειτουργεί συμπληρωματικά προς την προσέγγιση του συνδυασμού της ευελιξίας με την ασφάλεια καθώς απευθύνεται σε εκείνα τα άτομα που είναι περισσότερο απομακρυσμένα από την αγορά εργασίας. |

Πρόταση κανονισμού για ένα ειδικό νομικό πλαίσιο για την κατασκευή και λειτουργία νέων πανευρωπαϊκών υποδομών έρευνας | Νομοθετική πρόταση/κανονισμός Νομική βάση: συνθήκη ΕΚ, άρθρο 171 | Σκοπός αυτού του κανονισμού πρέπει να είναι η διευκόλυνση της σύστασης ευρωπαϊκών ομίλων για την κατασκευή και τη λειτουργία ερευνητικών εγκαταστάσεων πανευρωπαϊκού ενδιαφέροντος, οι οποίες είναι αναγκαίες για την αποτελεσματική εφαρμογή των κοινοτικών προγραμμάτων έρευνας. Ο κοινοτικός κανονισμός θα λειτουργούσε συμπληρωματικά προς τα εθνικά ή διακυβερνητικά προγράμματα παρέχοντας ένα κοινό και εύχρηστο νομικό πλαίσιο και αφήνοντας στους επιμέρους ομίλους ένα μεγάλο βαθμό ευελιξίας ώστε να θεσπίζουν οι ίδιοι τους κανόνες για τη συγκεκριμένη υποδομή σε ευρωπαϊκό επίπεδο. Ο κανονισμός πλαίσιο βασίζεται στο άρθρο 171 της συνθήκης EΚ: θα καθορίζει τα κύρια χαρακτηριστικά των πανευρωπαϊκών υποδομών έρευνας, καθώς και τους κανόνες και τις διαδικασίες που θα διέπουν τη δημιουργία τους, όπως απαιτείται για την αποτελεσματική εφαρμογή των κοινοτικών προγραμμάτων. Ο κανονισμός πλαίσιο θα επέτρεπε την αντιμετώπιση ζητημάτων που αφορούν σήμερα την κοινοτική έρευνα, όπως ζητήματα αστικής ευθύνης, φορολογίας και προσωπικού, υπογραμμίζοντας συγχρόνως τον καταλυτικό ρόλο που διαδραματίζει η Ευρωπαϊκή Επιτροπή στη δημιουργία νέων νομικών οντοτήτων σε ευρωπαϊκό επίπεδο. |

Ανακοίνωση «Προς ένα κοινό προγραμματισμό της έρευνας» | Μη νομοθετική ενέργεια/ανακοίνωση | Στόχος της ανακοίνωσης θα είναι η αύξηση της αξίας τον επικεντρωμένων εθνικών επενδύσεων στην έρευνα μέσω του κοινού προγραμματισμού, έτσι ώστε τα κοινά προγράμματα να επιτύχουν την κρίσιμη μάζα, την κλίμακα και το πεδίο που απαιτούνται ώστε να έχουν αντίκτυπο σε παγκόσμιο επίπεδο. |

Πρωτοβουλίες ευρωζώνης: α) Έκθεση για τη σύγκλιση - 2008 β) (πιθανές/ή) προτάσεις(-η) για απόφαση (-εις) του Συμβουλίου δυνάμει του άρθρου 122 παράγραφος 2 σχετικά με την ένταξη ενός ή περισσότερων νέων κρατών μελών στη ζώνη του ευρώ γ) πιθανές προτάσεις για κανονισμό του Συμβουλίου για την τροποποίηση του κανονισμού (ΕΚ) αριθ. 2866/98 του Συμβουλίου σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ. | Μη νομοθετική ενέργεια/ανακοίνωση Νομοθετική πρόταση /απόφαση Νομική βάση: συνθήκη ΕΚ, άρθρο 122 παράγραφος 2 Νομοθετική πρόταση/κανονισμός Νομική βάση: άρθρο 123 παράγραφος 5 της συνθήκης ΕΚ | α) Τουλάχιστον κάθε δύο έτη, ή κατόπιν αιτήματος ενός κράτους μέλους, η Επιτροπή και η ΕΚΤ συντάσσουν έκθεση για τη σύγκλιση, σύμφωνα με τη διαδικασία που προβλέπεται στο άρθρο 122 παράγραφος 2. Στις εκθέσεις αναλύεται ο βαθμός στον οποίο τα κράτη μέλη στα οποία έχει χορηγηθεί παρέκκλιση έχουν επιτύχει υψηλό βαθμό βιώσιμης σύγκλισης. Η συμβατότητα της εθνικής νομοθεσίας τους με την κοινοτική νομοθεσία αποτελεί επίσης μέρος της αξιολόγησης. Η επόμενη τακτική διετής έκθεση προβλέπεται να υποβληθεί το 2008 (καθώς η τελευταία έκθεση είχε δημοσιευθεί το Δεκέμβριο του 2006). Η θετική αξιολόγηση της πορείας σύγκλισης σε ένα ή περισσότερα κράτη μέλη θα μπορούσε να έχει ως αποτέλεσμα τη διεύρυνση της ζώνης του ευρώ. β) Εάν ένα ή περισσότερα κράτη μέλη κρίνεται ότι πληρούν τις προϋποθέσεις για την υιοθέτηση του ευρώ, η παρέκκλιση που τους έχει χορηγηθεί καταργείται από το Συμβούλιο. γ) Εάν ένα ή περισσότερα κράτη μέλη κρίνεται ότι πληρούν τις προϋποθέσεις για την υιοθέτηση του ευρώ, το Συμβούλιο λαμβάνει απόφαση για τους συντελεστές μετατροπής για τις νεοεισερχόμενες χώρες στη ζώνη του ευρώ σύμφωνα με το άρθρο 123 παράγραφος 5. Διεύρυνση της ζώνης του ευρώ. Παράγωγο δίκαιο σχετικά με το ευρώ. |

Ανακοίνωση για τη θέση σε λειτουργία του προγράμματος GMES (Παγκόσμια Παρακολούθηση του Περιβάλλοντος και της Ασφάλειας) και για το μακροπρόθεσμο πλαίσιο διακυβέρνησης και χρηματοδότησής του | Μη νομοθετική ενέργεια/ανακοίνωση | Η ανακοίνωση θα διαμορφώσει τη μακροπρόθεσμη βιωσιμότητα του GMES και θα καλύπτει: ένα προγραμματικό πλαίσιο για την παρακολούθηση της προπαρασκευαστική δράσης, το συντονισμό των συμβολών στον τομέα του διαστήματος και στις επιτόπιες υποδομές για την εγγυημένη παροχή δεδομένων και το μακροπρόθεσμο πρόγραμμα διακυβέρνησης του GMES. Μπορεί να συνοδεύεται ή να ακολουθείται από νομοθετικές προτάσεις για την εφαρμογή της ανακοίνωσης. |

Δέσμη προτάσεων για την αειφορία: α) Ανακοίνωση και σχέδιο δράσης για την αειφόρο βιομηχανική πολιτική β) Σχέδιο δράσης για την αειφόρο παραγωγή και κατανάλωση | α) Μη νομοθετική ενέργεια/ανακοίνωση β) Μη νομοθετική ενέργεια/ανακοίνωση | Η πρωτοβουλία για την αειφόρο βιομηχανική πολιτική και για την αειφόρο παραγωγή και κατανάλωση συνίσταται σε μια ολοκληρωμένη στρατηγική με σκοπό να καταστεί η οικονομία της EE περισσότερο ανταγωνιστική και αειφόρος από περιβαλλοντικής άποψης. Η στρατηγική αυτή καλύπτει την καινοτομία, την εσωτερική αγορά και την εξωτερική διάσταση, συμπεριλαμβανομένων των μοντέλων παραγωγής και κατανάλωσης. Η πρωτοβουλία αυτή θα προσδιορίζει την προσέγγιση που πρέπει να ακολουθηθεί, θα προτείνει σχέδια δράσης για την επίτευξη αποτελεσμάτων και θα περιλαμβάνει, ενδεχομένως, νομοθετικές προτάσεις. Βασικό στοιχείο της πρωτοβουλίας θα αποτελέσει η δρομολόγηση μιας νέας πολιτικής προϊόντων η οποία θα ορίζει δυναμικές απαιτήσεις όσον αφορά την αειφορία. μέσω διεύρυνσης της οδηγίας για τα προϊόντα που καταναλώνουν ενέργεια, σε συνδυασμό με «πρότυπα επιδόσεων» τα οποία θα εφαρμόζονται προαιρετικά. Αυτά θα προωθηθούν διεθνώς μέσω διεθνών τομεακών συμφωνιών. Θα προβλέπονται επίσης σημαντικά μέτρα για την ενθάρρυνση της καινοτομίας (όπως π.χ. ένα ευρωπαϊκό σύστημα εξακρίβωσης της περιβαλλοντικής τεχνολογίας), για την ενθάρρυνση μιας περισσότερο συνειδητής κατανάλωσης (μεταξύ άλλων, μέσω της αναθεώρησης του οικολογικού σήματος της EE), καθώς και μέτρα αρωγής της βιομηχανίας προκειμένου να καταστήσει τις παραγωγικές διαδικασίες περισσότερο αειφόρες (μεταξύ άλλων, μέσω της αναθεώρησης του συστήματος οικολογικής διαχείρισης και οικολογικού ελέγχου (EMAS) και μέσω του προγράμματος για την περιβαλλοντική συμμόρφωση των ΜΜΕ) αλλά και πρωτοβουλίες για περισσότερο αειφόρες συμβάσεις του δημοσίου και ιδιωτικού τομέα. |

Κανονισμός (ΕΟΚ) αριθ. 761/2001 του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για την εκούσια συμμετοχή οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) (*) | Νομοθετική πρόταση/κανονισμός Νομική βάση: άρθρο 175 της συνθήκης ΕΚ | Η αναθεώρηση αποσκοπεί στη βελτίωση της περιβαλλοντικής απόδοσης των συμμετεχόντων οργανισμών και στην αύξηση της συμμετοχής τόσο της βιομηχανίας όσο και του δημόσιου τομέα. Η αύξηση της νομικής συμμόρφωσης και της περιβαλλοντικής απόδοσης των συμμετεχόντων οργανισμών θα διευκολυνθεί μέσω της παροχής, αφενός, πρόσβασης σε συμβουλές σχετικά με τις νομικές υποχρεώσεις στον τομέα του περιβάλλοντος και, αφετέρου, καθοδήγησης σχετικά με τις βέλτιστες πρακτικές περιβαλλοντικής διαχείρισης. Μεταξύ άλλων πλεονεκτημάτων για τους συμμετέχοντες οργανισμούς, θα μειωθεί ο διοικητικός φόρτος τόσο των μεγάλων εταιρειών όσο και των μικρών οργανισμών, καθώς θα επιτρέπεται η ομαδική καταχώρησή τους. Θα διευκολυνθεί η δημιουργία συνεργιών με άλλα συστήματα περιβαλλοντικής διαχείρισης. Θα ενθαρρυνθεί η παροχή κινήτρων και νομοθετικών ελαφρύνσεων από τα κράτη μέλη στους συμμετέχοντες οργανισμούς. |

Κανονισμός (ΕΟΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (*) | Νομοθετική πρόταση/κανονισμός Νομική βάση: άρθρο 175 παράγραφος 1 της συνθήκης ΕΚ | Η αναθεώρηση αυτή αποσκοπεί στην ενίσχυση της αποτελεσματικότητας και στην αύξηση του αντικτύπου στην αγορά μέσω της διεύρυνση της του φάσματος των επιλέξιμων ομάδων προϊόντων και του αριθμού αγαθών και υπηρεσιών που προσφέρονται στον καταναλωτή φέροντας το οικολογικό σήμα ΕΕ. Η διαδικασία ανάπτυξης και υιοθέτησης κριτηρίων για τη χορήγηση του οικολογικού σήματος θα τροποποιηθεί και θα απλοποιηθεί ουσιαστικά. Οι οικονομικοί φορείς θα συμμετάσχουν σε μεγαλύτερο βαθμό στη διαδικασία αυτή, ώστε να ενστερνιστούν περισσότερο τους στόχους της πρωτοβουλίας και να αυξηθούν οι δυνατότητες αυτορρύθμισης στο πλαίσιό της, ενώ παράλληλα θα μειωθεί ο διοικητικός φόρτος που θα επωμισθούν τα κράτη μέλη. Θα διευκολυνθεί η δημιουργία συνεργιών με υφιστάμενα οικολογικά σήματα σε εθνικό επίπεδο και θα τεθούν όροι όσον αφορά το κόστος και τα τέλη που θα μπορούν να χρεώνουν στους αιτούντες οι αρχές των κρατών μελών. Επιπλέον, τα κριτήρια πρέπει να προσδιοριστούν με τέτοιο τρόπο ώστε να μπορούν να εφαρμόζονται εύκολα προκειμένου να καταστούν οι δημόσιες συμβάσεις περισσότερο φιλικές προς το περιβάλλον. |

Δέσμη προτάσεων για τη βιοποικιλότητα : α) Ενδιάμεση έκθεση για την εφαρμογή του σχεδίου δράσης για τη βιοποικιλότητα β) Ανακοίνωση σχετικά με τις πολιτικές επιλογές για την αντιμετώπιση των χωροκατακτητικών ξένων ειδών | Μη νομοθετική ενέργεια /Άλλη Μη νομοθετική ενέργεια/ανακοίνωση | α) Στο πλαίσιο του σχεδίου δράσης για τη βιοποικιλότητα η Επιτροπή οφείλει να υποβάλει έκθεση για την εφαρμογή του το 2008, λαμβάνοντας υπόψη τις εκθέσεις των κρατών μελών καθώς και άλλα δεδομένα. Στόχος είναι να πραγματοποιηθεί μια επισκόπηση βάσει συγκεκριμένων στοιχείων όσον αφορά τους ρυθμούς προόδου στην εφαρμογή του σχεδίου δράσης και να εντοπιστούν κρίσιμοι τομείς ενόψει της δέσμευσης για το 2010. β) Η ανακοίνωση έχει σκοπό να παρουσιάσει τις διάφορες πολιτικές επιλογές που διανοίγονται για τον περιορισμό της απειλής που συνεπάγεται για τη φυσική κληρονομιά της EE η άφιξη σε αυτή ξένων ειδών. Βάσει μελέτης που εκπονείται επί του παρόντος, θα προταθούν περαιτέρω δράσεις σχετικά με τα χωροταξικά ξένα είδη το 2009-10. Στόχος είναι η πρόληψη και ο έλεγχος της εισόδου χωροκατακτητικών ξένων ειδών ώστε να προστατευτεί η βιοποικιλότητα στην Ευρώπη. |

Πράσινη Βίβλος σχετικά με την πολιτική για την ποιότητα των γεωργικών προϊόντων | Μη νομοθετική ενέργεια/Πράσινη Βίβλος | Η Πράσινη Βίβλος θα εξετάσει ιδέες και εναλλακτικές δυνατότητες για τους γεωργούς και τους παραγωγούς που επιθυμούν να προσανατολίσουν την παραγωγή του προς την ποιότητα ανταποκρινόμενοι κατά τον τρόπο αυτόν στις απαιτήσεις των καταναλωτών και προσθέτοντας αξία στα προϊόντα τους. Το έγγραφο θα απευθύνει πρόσκληση για υποβολή προτάσεων και απόψεων με σκοπό την ανάπτυξη μέτρων και του κατάλληλου νομοθετικού πλαισίου ώστε να διευκολυνθεί η μετάβαση προς μια ποιοτική παραγωγή και εμπορία. Προς το σκοπό αυτό θα αξιοποιήσει τα πορίσματα της διάσκεψης για την πιστοποίηση της ποιότητας των τροφίμων, η οποία έλαβε χώρα στις 5-6.2.2007 στις Βρυξέλλες, και θα ανταποκρίνεται στα αιτήματα να προσανατολιστεί περισσότερο προς την αγορά η ευρωπαϊκή γεωργία. Η Πράσινη Βίβλος θα ζητά επίσης τις απόψεις των ενδιαφερόμενων φορέων σχετικά με την ανάπτυξη των υφιστάμενων κοινοτικών συστημάτων ποιότητας για τις προστατευόμενες γεωγραφικές ενδείξεις και τα εγγυημένα παραδοσιακά προϊόντα. |

Κανονισμός του Συμβουλίου- Αναθεώρηση του καθεστώτος για τις λιγότερο ευνοημένες περιοχές (οριοθέτηση των χαρακτηρισμένων περιοχών) | Νομοθετική πρόταση/κανονισμός Νομική βάση: συνθήκη ΕΚ, άρθρο 37 | Παρέχεται στήριξη προς τις λιγότερο ευνοημένες περιοχές ώστε να μπορέσουν να συμβάλλουν, μέσω της συνεχούς χρήσης των γεωργικών γαιών, στη διαφύλαξη της υπαίθρου και στη διατήρηση και την προαγωγή αειφόρων καλλιεργητικών συστημάτων. Συνιστά αναπόσπαστο μέρος της πολιτικής για την ανάπτυξη της υπαίθρου. Η πρωτοβουλία αυτή θα έχει ως αποτέλεσμα τη βελτίωση του συστήματος οριοθέτησης των περιοχών με μειονεκτήματα, προσαρμόζοντας το μέτρο αυτό στις μεταβαλλόμενες συνθήκες. |

Ανακοίνωση για τη βιώσιμη ανάπτυξη της κοινοτικής υδατοκαλλιέργειας. | Μη νομοθετική ενέργεια/ανακοίνωση | Η ανακοίνωση αυτή θα μπορούσε να στηρίζεται στη στρατηγική του 2002 (COM(2002)511 τελικό), υπογραμμίζοντας ότι οι στόχοι της στρατηγικής αυτής για την ανάπτυξη δεν επιτεύχθηκαν πλήρως όπως είχε προβλεφθεί, αν και γενικά σημειώθηκε περισσότερη πρόοδος όσον αφορά τους στόχους για το περιβάλλον και την υγεία. Θα αποσκοπούσε επομένως, αφενός, στον εντοπισμό των σημαντικότερων προσκομμάτων και προκλήσεων που δεν επιτρέπουν να επιτευχθεί αειφόρος ανάπτυξη και, αφετέρου, στην αξιολόγηση του ρόλου που πρέπει να διαδραματίσουν όλοι οι παράγοντες, ιδίως οι δημόσιες αρχές, προκειμένου να δημιουργηθεί όσο το δυνατόν διαφανέστερο και προβλέψιμο επιχειρηματικό και νομοθετικό περιβάλλον, στοιχείο αναγκαίο για την ανάπτυξη και για την πραγματοποίηση επενδύσεων από τους επιχειρηματίες (Η πρωτοβουλία αυτή αποτελεί μέρος του σχεδίου δράσης για την ολοκληρωμένη θαλάσσια πολιτική). |

Εκσυγχρονισμός και αναδιατύπωση του συστήματος ελέγχου της κοινής αλιευτικής πολιτικής σύμφωνα με τον κανονισμό (EΚ) αριθ. 2847/93 (*) | Νομοθετική πρόταση/κανονισμός Νομική βάση: συνθήκη ΕΚ, άρθρο 37 | Κύριοι στόχοι της πρότασης είναι η ενίσχυση, η εναρμόνιση και η απλούστευση των ισχυόντων κανόνων στο τομέα των ελέγχων της αλιείας. Ο εκσυγχρονισμός των διαδικασιών θα διευκολύνει την επιβολή της νομοθεσίας και θα μειώσει το φόρτο και τους περιορισμούς που αντιμετωπίζει ο τομέας και οι δημόσιες διοικήσεις προωθώντας τη χρήση των εργαλείων της πληροφορικής με σκοπό τον περιορισμό των υποχρεώσεων υποβολής εκθέσεων. Αποτελεί ουσιαστικό βήμα για την αποκατάσταση της αειφορείας στην αλιεία. Αποτελεί μέρος του σχεδίου δράσης της EE για τη μείωση του διοικητικού φόρτου (COM(2007)23). |

Δέσμη προτάσεων για τις θαλάσσιες μεταφορές: α) Ανακοίνωση της μελλοντικής πολιτικής της ΕΕ για τις θαλάσσιες μεταφορές συνοδευόμενη από νομοθετικές προτάσεις: β) Αναθεώρηση του κανονισμού αριθ. 1406/2002 για την ίδρυση Ευρωπαϊκού Οργανισμού για την Ασφάλεια στη Θάλασσα γ) Νομοθετική πρόταση σχετικά με ένα ευρωπαϊκό θαλάσσιο χώρο χωρίς εμπόδια. | α) Μη νομοθετική πρόταση/ Ανακοίνωση Νομοθετική πρόταση/κανονισμός Νομική βάση Νομοθετική πρόταση/κανονισμός Νομική βάση: συνθήκη ΕΚ, άρθρα 71 και 75 | α) Η ανακοίνωση αυτή θα λαμβάνει υπόψη τις εξελίξεις που ακολούθησαν τη στρατηγική για τις θαλάσσιες μεταφορές του 1996. Θα θίγει όλα τα ζητήματα που τίθενται όσον αφορά το ρόλο και τη συμβολή των θαλάσσιων μεταφορών στο σύνολο του ευρωπαϊκού οικονομικού συστήματος. Θα εξετάζονται όλες οι συνέπειες από την εντατικοποίηση της διαδικασίας της παγκοσμιοποίησης, την αύξηση του εμπορίου, τους ενεργειακούς και κλιματικούς περιορισμούς, τους παράγοντες ασφάλειας, την αειφόρο ανάπτυξη, τον ανθρώπινο παράγοντα, την ανταγωνιστικότητα και τις νέες τάσεις όσον αφορά την υλικοτεχνική υποστήριξη (Η πρωτοβουλία αυτή αποτελεί μέρος του σχεδίου δράσης για την ολοκληρωμένη θαλάσσια πολιτική). β) Η νομοθεσία της EE για τις θαλάσσιες μεταφορές εξελίχθηκε σημαντικά αφότου δημιουργήθηκε ο Ευρωπαϊκός Οργανισμός για την Ασφάλεια στη Θάλασσα (EΟΑΘ), όπως αποδεικνύουν οι τρεις τροποποιήσεις του ιδρυτικού κανονισμού που πραγματοποιήθηκαν ήδη. Η τρίτη δέσμη προτάσεων για την ασφάλεια των θαλάσσιων μεταφορών, την οποία υπέβαλε η Επιτροπή το 2005, θα ενισχύσει περαιτέρω τα καθήκοντα του EΟΑΘ. Εξετάζεται επί του παρόντος η δυνατότητα επέκτασης των καθηκόντων του στους ακόλουθους τομείς: ανάληψη της ευθύνης για ορισμένες δραστηριότητες του μνημονίου συνεννόησης του Παρισιού όσον αφορά τον έλεγχο από το κράτος του λιμένα· νέα καθήκοντα στο τομέα της ασφάλειας, της έρευνας και εν γένει πολιτικής θαλάσσιων μεταφορών. Θα εξεταστούν επίσης ζητήματα που αφορούν τη συνεργασία με τρίτες χώρες και τη διακυβέρνηση. γ) Για την αποτελεσματική λειτουργία της εσωτερικής αγοράς για τις θαλάσσιες μεταφορές μικρών αποστάσεων, είναι αναγκαία η απλοποίηση των διοικητικών διαδικασιών στον τομέα αυτόν. Με τον τρόπο αυτό θα μειωθεί η συμφόρηση, οι αρνητικές συνέπειες στο περιβάλλον και η κατανάλωση ενέργειας, ενώ παράλληλα θα βελτιωθεί η ασφάλεια. Για την αποτελεσματική εφαρμογή των αρχών της ενιαίας αγοράς στις παράκτιες ζώνες της EE απαιτείται η αλλαγή του υφιστάμενου ρυθμιστικού και διοικητικού πλαισίου (Η πρωτοβουλία αυτή αποτελεί μέρος του σχεδίου δράσης για την ολοκληρωμένη θαλάσσια πολιτική). |

Δέσμη προτάσεων για τις αεροπορικές μεταφορές: α) Ανακοίνωση με τίτλο «Ανάπτυξη του Ενιαίου Ευρωπαϊκού Ουρανού» β) Πρόταση τροποποίησης των κανονισμών για τον Ενιαίο Ευρωπαϊκό Ουρανό γ) Επέκταση των αρμοδιοτήτων του Ευρωπαϊκού Οργανισμού Ασφάλειας της Αεροπορίας στα αεροδρόμια και στη διαχείριση της εναέριας κυκλοφορίας / υπηρεσίες αεροναυτιλίας δ) Έναρξη της φάσης ανάπτυξης του SESAR (2008-2013) | Μη νομοθετική ενέργεια/ανακοίνωση Νομοθετική πρόταση/κανονισμός Νομική βάση: συνθήκη ΕΚ, άρθρο 80 Νομοθετική πρόταση/κανονισμός Νομική βάση: συνθήκη ΕΚ, άρθρο 80 δ) Άλλη | α) Η ανακοίνωση αυτή θα παρουσιάζει τις τρεις πρωτοβουλίες που συνδέονται με την περαιτέρω ανάπτυξη του Ενιαίου Ευρωπαϊκού Ουρανού. β) Η νομοθετική πρόταση έχει τους ακόλουθους στόχους: - Βελτίωση των επιδόσεων της διαχείρισης της εναέριας κυκλοφορίας - Μέριμνα ώστε οι υποδομές για τη διαχείριση της εναέριας κυκλοφορίας να πληρούν τις αναγκαίες απαιτήσεις όσον αφορά την αύξηση της κυκλοφορίας - Προώθηση νέων τεχνολογιών στο πλαίσιο των στόχων της Λισαβόνας - Συμβολή της διαχείρισης της εναέριας κυκλοφορίαςστην επίτευξη των στόχων για την αειφορία γ) Νομοθετική πρόταση για την τροποποίηση του κανονισμού αριθ. 1592/2002 ώστε οι κοινοί κανόνες στον τομέα της αεροπορικής ασφάλειας να επεκταθούν και να καλύπτουν τις υπηρεσίες αεροναυτιλίας, τη διαχείριση της εναέριας κυκλοφορίας και τα αεροδρόμια για να αυξηθεί η ασφάλεια και η διαλειτουργικότητα. δ) Έκθεση της Επιτροπής σχετικά με την πρόοδο που σημειώθηκε στη φάση ανάπτυξης της πρωτοβουλίας SESAR, συμπεριλαμβανομένων των εξής: - Παρουσίαση του Γενικού Προγράμματος για τη διαχείριση της εναέριας κυκλοφορίας στην Ευρώπη ενόψει της έγκρισής του από το Συμβούλιο - Παρουσίαση των τρόπων μετάβασης από τη φάση ανάπτυξης στη φάση λειτουργίας του SESAR - Παρουσίαση τον τρόπων συμμετοχής τρίτων χωρών |

Πρόταση οδηγίας για τους όρους εισδοχής και διαμονής εποχιακών εργαζομένων | Νομοθετική πρόταση/οδηγία Νομική βάση: συνθήκη ΕΚ, άρθρο 63 παράγραφος 3 | Η πρόταση αυτή αποσκοπεί στη θέσπιση κοινών όρων εισδοχής και διαμονής εποχιακών εργαζομένων από τρίτες χώρες. Αποτελεί μέρος ευρύτερης δέσμης μέτρων τα οποία προτάθηκαν στο σχέδιο πολιτικής για την νόμιμη μετανάστευση του 2005 και αναπτύχθηκαν περαιτέρω με την ανακοίνωση του 2007 για την κυκλική μετανάστευση και τις εταιρικές σχέσεις για τη μετανάστευση. Συγκεκριμένοι στόχοι της πρότασης είναι η παροχή ασφαλούς νομικού καθεστώτος και η αύξηση της προστασίας από την εκμετάλλευση για μια ιδιαίτερα ευάλωτη κατηγορία εργαζομένων από τρίτες χώρες, όπως οι εποχιακοί εργαζόμενοι, καθώς και η χάραξη μιας πολιτικής για την κυκλική μετανάστευση. |

Πρόταση οδηγίας για τις διαδικασίες που ρυθμίζουν την εισδοχή, τη διαμονή και την προσωρινή παραμονή των ενδοϋπηρεσιακώς μετατιθεμένων και για τους όρους εισδοχής και διαμονής των αμειβόμενων ασκουμένων | Νομοθετική πρόταση/οδηγία Νομική βάση: συνθήκη ΕΚ, άρθρο 63 | Όσον αφορά τα άτομα που μετατίθενται ενδοεπιχειρησιακώς, με την πρόταση αυτή θα θεσπιστούν κοινές διαδικασίες που θα ρυθμίζουν την είσοδο, την προσωρινή παραμονή και τη διαμονή τους στην EE στους τομείς οι οποίοι δεν καλύπτονται από τις διαπραγματεύσεις της GATS. Οι διαδικασίες αυτές θα ισχύουν με την επιφύλαξη των διεθνών δεσμεύσεων που έχουν αναληφθεί από την ΕΚ ή από την ΕΚ και τα κράτη μέλη της. Όσον αφορά τους αμειβόμενους ασκουμένους, οι κύριοι στόχοι της πρότασης αφορούν τη χάραξη μιας πολιτικής για τη κυκλική μετανάστευση με σκοπό, μεταξύ άλλων, την υποστήριξη στην αναπτυξιακή πολιτική της ΕΕ: η παροχή στους υπηκόους τρίτων χωρών της δυνατότητας να αποκτήσουν προσόντα και γνώσεις με μια περίοδο άσκησης στην Ευρώπη θα αποτελέσει στοιχείο ενθάρρυνσης της κυκλοφορίας εγκεφάλων, κάτι που θα αποβεί προς όφελος τόσο της χώρας προέλευσης όσο και της χώρας υποδοχής των ασκουμένων. |

Ανακοίνωση σχετικά με την επόμενη πολυετή στρατηγική για τη δημιουργία ενός χώρου ελευθερίας, ασφάλειας και δικαιοσύνης | Μη νομοθετική ενέργεια/ανακοίνωση | Κύριος στόχος αυτής της πρωτοβουλίας είναι να καθοριστούν κατά τα επόμενα χρόνια οι προτεραιότητες και οι στόχοι για τη μελλοντική ανάπτυξη της EE ως χώρου ελευθερίας, ασφάλειας και δικαιοσύνης, και ο προσδιορισμός των μέσων και των πρωτοβουλιών που προσφέρονται περισσότερο για την επίτευξη των στόχων αυτών. |

Πράσινη Βίβλος για τη μετανάστευση και την εκπαίδευση | Μη νομοθετική ενέργεια /Πράσινη Βίβλος | Η Πράσινη Βίβλος θα υπογραμμίζει τον κεντρικό ρόλο που διαδραματίζει η εκπαίδευση στο πλαίσιο των πολιτικών κοινωνικής ένταξης, θα ευαισθητοποιεί για τα προβλήματα που αντιμετωπίζουν οι μετανάστες μαθητές και θα αναλύει ενδεχόμενες λύσεις και ορθές πρακτικές. Θα εξετάζει επίσης τη συμβολή που μπορούν να έχουν τα κοινοτικά προγράμματα και Ταμεία στη χάραξη των σχετικών πολιτικών. |

Ανακοίνωση της Επιτροπής «Ανανέωση της δέσμευσης που ανέλαβε η Ευρώπη για κοινωνική δικαιοσύνη: εμβάθυνση της ανοικτής μεθόδου συντονισμού για την κοινωνική πρόνοια και την κοινωνική ένταξη» | Μη νομοθετική ενέργεια/ανακοίνωση | Ως αποτέλεσμα της ανισότητας ευκαιριών, δεν μπορούν να αξιοποιήσουν πλήρως τις δυνατότητές τους όλοι οι πολίτες της EE. Υπάρχουν περιθώρια βελτίωσης της διαδικασίας που ακολουθείται για την υποστήριξη των προσπαθειών των κρατών μελών να εξαλείψουν τη φτώχεια, να προωθήσουν την κοινωνική ενσωμάτωση και να εκσυγχρονίσουν τα συστήματα κοινωνικής προστασίας. Ο συντονισμός των πολιτικών και η αμοιβαία μάθηση αποτελούν στοιχεία που πρέπει να ενισχυθούν. Η «εμβάθυνση της ανοικτής μεθόδου συντονισμού για την κοινωνική πρόνοια και την κοινωνική ένταξη» προϋποθέτει την παροχή βοήθειας στα κράτη μέλη ώστε να εντοπίσουν σαφέστερα τις προκλήσεις στον τομέα της κοινωνικής ενσωμάτωσης και τα κενά που παρουσιάζουν τα συστήματα κοινωνικής προστασίας τους, καθώς και τις πολιτικές που προσφέρονται περισσότερο για την αντιμετώπισή τους, μέσω της καλύτερης παρακολούθησης και της συγκριτικής αξιολόγησης, καθώς και μέσω της σαφέστερης εστίασης στις πολιτικές και τους μηχανισμούς για την εφαρμογή τους. |

Ανακοίνωση για την πρόβλεψη και τη διαχείριση των αλλαγών | Μη νομοθετική ενέργεια /διαβούλευση | Η ανακοίνωση θα κάνει πολιτική επισκόπηση των πρωτοβουλιών που αναλήφθηκαν αφότου εκδόθηκε η ανακοίνωση σχετικά με την αναδιάρθρωση και την απασχόληση (COM(2005)120). Η ανακοίνωση θα δρομολογεί μια ευρωπαϊκή εταιρική σχέση για την προσαρμογή στις αλλαγές, υπογραμμίζοντας το ρόλο και τις ευθύνες των σημαντικότερων φορέων στη διαχείριση των αλλαγών (Επιτροπή, κράτη μέλη, περιφέρειες, οικονομικοί κλάδοι, επιχειρήσεις, εργαζόμενοι και κοινωνικοί εταίροι). Η ανακοίνωση θα σημάνει την έναρξη της δεύτερης φάσης των διαβουλεύσεων των ευρωπαίων κοινωνικών εταίρων για την πρόβλεψη της αναδιάρθρωσης των εταιρειών. |

Πρόταση αναθεώρησης της οδηγίας 94/45/ΕΚ του Συμβουλίου, της 22ας Σεπτεμβρίου 1994 (ευρωπαϊκές επιτροπές επιχειρήσεων) | Νομοθετική πρόταση/Απόφαση Νομική βάση: συνθήκη ΕΚ, άρθρο 137 παράγραφος 2β | Η νομοθεσία της EE πρέπει να τροποποιηθεί ώστε να καταστεί περισσότερο αποτελεσματική και συνεκτική με σκοπό την ενίσχυση του ρόλου των ευρωπαϊκών επιτροπών επιχειρήσεων, ιδίως όσον αφορά την πρόβλεψη και την πλαισίωση των αναδιαρθρώσεων. |

Πρόταση οδηγίας για την εφαρμογή της αρχής της ίσης μεταχείρισης εκτός του χώρου εργασίας | Νομοθετική πρόταση/οδηγία Νομική βάση: συνθήκη ΕΚ, άρθρο 13 | Το άρθρο 13 παρέχει τη νομική βάση που επιτρέπει στην EE να αναλάβει κατάλληλη δράση για την καταπολέμηση των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή σεξουαλικού προσανατολισμού· ωστόσο, η αρχή της μη διακριτικής μεταχείρισης θα μπορέσει να εφαρμοστεί στην πράξη μόνον εάν περιληφθεί σε μια οδηγία ή σε άλλη νομική πράξη σύμφωνα με το άρθρο 13 της συνθήκης ΕΚ. Έχουν ήδη εκδοθεί τρεις οδηγίες με αυτή τη νομική βάση, οι οποίες όμως δεν εφαρμόζονται κατά των διακρίσεων που διαπράττονται εκτός του χώρου εργασίας μόνο λόγω φύλου και φυλετικής ή εθνικής καταγωγής. Παρόλο που ορισμένα κράτη μέλη μπορούν να προχωρήσουν πέρα από τις ισχύουσες οδηγίες παρέχοντας το ίδιο επίπεδο προστασίας για όλους τους λόγους διακρίσεων, υπάρχει ανάγκη να εξασφαλιστεί ένας βαθμός συνοχής τον τομέα αυτόν σε ολόκληρη την Ευρώπη. Μόνο μια ευρωπαϊκή οδηγία μπορεί να εξασφαλίσει ένα τέτοιο συνεκτικό πλαίσιο. Η έλλειψη ενός ενιαίου επιπέδου προστασίας μπορεί να επηρεάσει τις επιλογές των πολιτών σχετικά με το εάν θα εργαστούν ή θα σπουδάσουν σε άλλο κράτος μέλος, ή εάν θα μεταβούν στο κράτος αυτό και θα κάνουν χρήση των υπηρεσιών που προσφέρει. Από τις διαβουλεύσεις που πραγματοποιήθηκαν στο πλαίσιο της Ελεγκτικής Ομάδας Ευρωπαϊκών Επιχειρήσεων προκύπτει ότι πολλές επιχειρήσεις θεωρούν σημαντική την ύπαρξη διαφορετικών επιπέδων προστασίας μεταξύ των κρατών μελών της EE όσον αφορά τις διακρίσεις στην πρόσβαση σε αγαθά, υπηρεσίες και στέγαση λόγω ηλικίας, αναπηρίας, θρησκείας και σεξουαλικού προσανατολισμού (63%), ενώ το 26% θεωρεί ότι οι διαφορές στο επίπεδο προστασίας θα μπορούσαν να επηρεάσουν τη δυνατότητά τους να ασκούν επιχειρηματικές δραστηριότητες σε άλλο κράτος μέλος. Αφετηρία της νέας πρωτοβουλίας είναι η διαπίστωση ότι το επίπεδο προστασίας κατά των διακρίσεων λόγω φύλου, θρησκείας ή πεποιθήσεων, αναπηρίας ή σεξουαλικού προσανατολισμού είναι χαμηλότερο από την προστασία που παρέχεται κατά των διακρίσεων λόγω φυλετικής ή εθνικής καταγωγής. |

Πρόταση οδηγίας για την τροποποίηση της οδηγίας 92/85/ΕΟΚ του Συμβουλίου της 19ης Οκτωβρίου 1992 σχετικά με την εφαρμογή μέτρων που αποβλέπουν στη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων | Νομοθετική πρόταση/Απόφαση Νομική βάση: συνθήκη ΕΚ, άρθρο 137 | Η οδηγία 92/85/EΟΚ προβλέπει μέτρα για τη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων, συμπεριλαμβανομένης μιας περιόδου μητρικής άδειας διάρκειας 14 συνεχών εβδομάδων κατ' ελάχιστο όριο. Στόχο της πρότασης είναι να αυξηθούν οι δυνατότητες συνδυασμού της επαγγελματικής, ιδιωτικής και οικογενειακής ζωής μέσω της βελτίωσης των ισχυουσών διατάξεων για την προστασία της μητρότητας. |

Πράσινη Βίβλος για τους επαγγελματίες του τομέα της υγείας στην Ευρώπη | Μη νομοθετική ενέργεια/ανακοίνωση | Σκοπός της πρότασης είναι η δρομολόγηση μιας διαδικασίας προβληματισμού σε υψηλό επίπεδο σχετικά με ζητήματα που αφορούν την κινητικότητα των επαγγελματιών του τομέα της υγείας. Οποιεσδήποτε προτάσεις υποβάλει στο μέλλον η Επιτροπή θα υποβληθούν σε ένα μεταγενέστερο στάδιο μόνον και θα βασίζονται στα αποτελέσματα της διαδικασίας προβληματισμού. |

Ανακοίνωση της Επιτροπής σχετικά με την ευρωπαϊκή δράση στον τομέα των σπάνιων ασθενειών | Μη νομοθετική ενέργεια/ανακοίνωση | Η ανακοίνωση της Επιτροπής σχετικά με την ευρωπαϊκή δράση στον τομέα των σπάνιων ασθενειών (συμπεριλαμβανομένων των γενετικών ασθενειών) αποσκοπεί στην αύξηση των δυνατοτήτων παροχής της κατάλληλης περίθαλψης στους ασθενείς καθώς και ενημέρωσης για σπάνιες ασθένειες αλλά και στην αντιστροφή της κατάστασης που παρατηρείται σήμερα, δεδομένου ότι τα άτομα που πάσχουν από σπάνιες ασθένειες ζουν σε συνθήκες ανασφάλειας και αφάνειας. Οι επαγγελματίες του τομέα της υγείας και οι αρχές της δημόσιας υγείας δεν διαθέτουν επαρκείς γνώσεις για την πλειονότητα των σπάνιων ασθενειών. Η άγνοια μπορεί να προκαλέσει διαγνωστικά σφάλματα, επιβαρύνοντας έτσι ακόμα περισσότερο την κατάσταση των ασθενών και των οικογενειών τους, και να επιβραδύνει την παροχή ιατροφαρμακευτικής περίθαλψης, γεγονός που μπορεί να αποδειχθεί ολέθριο. Η πρόταση αυτή μπορεί να συμβάλει στην επίτευξη των γενικότερων στόχων: τη βελτίωση των δεικτών υγείας και, κατά συνέπεια, την αύξηση των ετών υγιούς ζωής, έναν από